ИнтерФУТБОЛ :: Усмон Тошев: "Андижонда 2-3 йиллик иш режаси йўқ ва..."\nУсмон Тошев: "Андижонда 2-3 йиллик иш режаси йўқ ва..."\nАндижоннинг "Андижон" жамоаси келаси йили ҳам биринчи лигада тўп тепишидан барчанинг хабари бор. “Андижон” ўтган йили олий лигада сўнгги поғонани эгаллаб қуйи лигага тушиб кетган эди. Бу йил “бургутлар” олий лигага қатишни ўз олдига мақсад қилиб қўйганди. Афсуски, “Андижон” келаси йил ҳам биринчи лигада иштирок этадиган бўлди. Биз “Андижон” жамоасининг нима сабабдан бундай натижа қайд этаётганини билиш мақсадида бош мураббий Усмон Тошев билан суҳбатлашдик.\n-ЎФФ томонидан келаси йили олий лигада 12та жамоа иштирок этиши ҳақида қарор чиқарганидан хабарингиз бор. Бунга қандай фикр билдирасиз?\n-ЎФФ томонидан янги қарор чиқарилди. Яъни олий лигада 12та жамоа иштирок этади ва биринчи лигадан фақат 1та клуб олий лига йўлланмасини қўлга киритади. Бундан ташқари барча жамоалар лицензия топшириши керак. Агарда лицензиялашдан ўта олмаган жамоалар олий лигада иштирок эта олмайди. Федерация қарор қабул қилиб бўлди. энди мана шу қарорга қалаб ишлаймиз. Бизда бошқа танлов йўқ. Бундай қарор футболимиз ривожи учун хизмат қилса жуда ҳам яхши.\n- Ушбу қарор чиқмаган тақдирда ҳам “Андижон” олий лига йўлланмасини қўлга кирита олмасди. Шундай кейин ҳам клуб раҳбарияти сизнинг келажагингиз борасида бир қарорга келмадими?\n- Истеъфога чиқиш ёки чиқмасликни вақт кўрсатади. Албатта менинг олдимга олий лигага чиқиш вазифаси қўйилганди. “Андижон”ни олий лигага чиқишини хоҳлардим. Шунинг учун ҳам бу ерга келгандим. Олдимизга қўйилган вазифани амалга ошириш учун керакли футболчиларни таркибга қўшиб олгандик. Лекин сизлар бошқа нарсани ўйланглар. Ҳар қандай мураббийни истеъфога чиқариш мумкин. ёки бўлмасам исталган мураббийни ишга олиш мумкин. Лекин ишни қандай ташкиллаштириш, жамоанинг ички ва ташқи муҳити, буларнинг барчаси муҳим жиҳат ҳисобланади. Биз барча ўйинларда ғалаба қозонсак “Цементчи” ҳам барча учрашувларда ғалаба қозонган тақдирда ҳам биринчи ўринни эгаллолмасдик. Истеъфога чиқариш оддий нарса. Жамоада қандай иш бажарилди, ишни тўғри бажардикми, машғулотлар тўғри ўтказилдими, шароитлар тўғри келадими, буларни барчасини мен айтганим билан бунга мен айбдор эмасман. Мисол учун мени истеъфога чиқарди дейлик. Эртага мени ўрнимга бошқа мураббий келади. У ҳам жамоани олий лигага олиб чиқа олмаса уни ҳам истеъфога чиқариш керакми? Қани бу ерда тараққиёт? Қани бу ерда 2, 3 йилли иш режаси? Бирон киши Америка очмоқчими? Шундай бўлса ҳам “Андижон”да йилига 3, 4та мураббий алмашади. Раҳбарият ҳам алмашади. Қани бу ерда хулоса? Жамоанинг омадсиз иштироки битта мураббийга боғлиқ эмас. Жамоани олий лигага олиб чиқиш учун менга шароит яратиб беришдими? Биринчи навбатда мана шу масала ҳақида бош қотириш керак.\n- Олдингизга жамоани олий лигага олиб чиқиш вазифаси қўйилди. Раҳбарият сиз талаб қилган нарсаларни барчасини қилиб бердими?\n-Нима талаб қилганим ҳақида матбуотга айтишим керак эмас. Лекин жуда ҳам оғир вазият. Олий лигага чиқиш учун оддий нарсалар йўқ эди. Шунинг учун элитага чиқиш қийин эди. Лекин олий лига йўлланмасини қўлга киритиш учун футболчиларнинг кучи етарди. Мен талаб қилган нарсаларни раҳбарият қилиб бермади. Олий лигага чиқа олмаганимизга буни баҳона қилмоқчи эмасман. Қилмаган нарсамизни қила олмадик. Клубда ташкилий ишлар жуда ҳам паст. Биринчи лиганинг ўзида ташкилий ишларинг ўзи паст даражада.\n- Жамоанинг олий лигага чиқа олмаганига ким сабабчи? Футболчиларми ёки мураббийлар?\n- Бунда ҳеч ким айбдор эмас. Шунчаки биз олий лигага чиқа олмадик. Жамоанинг ички сирлари ҳақида сизга айтмоқчи эмасман.\n- “Андижон” жамоаси қайт этилган натижалардан сўнг ўз эътирозларини билдиришди ва футболчиларнинг, сизнинг шаънингизга номақбул сўзларни айтишди. Бунга жавобингиз қандай?\n- 4, 5та мухлислар бизни танқид қилган бўлиши мумкин. Қолганлари бизга раҳмат айтишди ва бир мухлис олдимга келиб сўкишлар, танқидлар, эътирозларнинг барчаси учун узр сўраб қўйди. Ҳеч қандай узр керак эмас. Бундай ҳолатларни яхши тушунишимни айтдим. Дунёда мағлуб бўлмайдиган жамоа йўқми? Ҳар бир жамоа ғалаба қозонадими? Мағлубиятга учрасак футболчиларни ёки мураббийни сўкиш керакми? Бу қанақа маданият? Ким хато қилмайди? Хато қилгани учун отасидан, онасидан сўкиш керакми? Бу Андижон халқига тўғри келмайди. Андижон жуда ҳам меҳмондўст халқ.\n- “Андижон”га келганингизда ички муҳит қай даражада эди? Ҳозир ички муҳитни қанчалик ўзгартирдингиз?\n-Жамоага келганимдан сўнг 9та янги футболчи билан шартнома имзоладик. Таклиф қилган футболчиларнинг барчаси тажрибали, олий лига ҳавосидан бахра олган ва тартибли футболчилар. Ҳар бир мураббий мана шундай футболчилар билан ишлашни хоҳлайди. Лекин четдан бизга халақит беришга урунишди.\n- Агарда келаси йили ҳам “Андижон”да қоладиган бўлсангиз, жамоанинг ўзагини сақлаб қоласизми?\n-Келаси йили олдимизга қандай вазифа қўйилади буни вақт кўрсатади. Шунга яраша жамоа тузишга ҳаракат қиламиз. Мен ҳеч кимни ишига аралашмайман. Ўзимнинг ишимга бирор кимни аралашишини хоҳламайман ва бунга йўл қўймайман. Агарда ақли, билими мендан кучли бўлса майли менга ўргатсин. Футболчи футболчилигини, мураббий мураббийлигини, бошлиқ бошлиқлигини қилиши керак.


Шымбайда кредит алып бериў ушын 5 млн сораған банк хызметшиси усланды- Kruz.uz\nШымбайда кредит алып бериў ушын 5 млн сораған банк хызметшиси усланды\n18:33, 21.02.2018 1664 0 Шымбай районы\nИсбилерменлерди ҳәртәреплеме қоллап-қуўатлаў мәмлекетлик дәрежедеги әҳмийетли мәселелердиң бири болып, прокуратура уйымлары хызметкерлери шешилмей атырған мәселелерде оларға жәрдем көрсетип келмекте. Деген менен, «гүриш шигинсиз болмайды» дегендей, базыбир банклердиң лаўазымлы шахслары тәрепинен исбилерменлерден дәмегөйлик етиў жағдайлары еле де ушыраспақта.\nӨткен жылы гөш өнимлерин жеткерип бериўге қәнигелестирилген «Парахат-Азамат Сервис» ЖШЖ шөлкемлестирип ҳәм оны өз басқарыўына алған Элеонора Айтмуратова «Қишлоқ қурилиш банк» Шымбай районы филиалынан кредит алмақшы болады. Исбилермен усы банктиң лаўазымлы шахслары менен кредит мәселесинде ушырасқанында 100 миллион сум кредит ажыратыў есесине дәмегөйлик еткендей түйиледи. Ол буған ҳайран болып өзиниң танысы А.Низаматдиновқа билдиреди. Өз гезегинде А.Низаматдинов сол банктиң баслығына жақын ағайиншилиги бар Баҳадыр Джуматов пенен сөйлесип көриўди Элеонораға айтады.Солай етип, Шымбайдан А.Низаматдинов Нөкиске келип Б.Джуматовқа кредит алып бериўде жәрдем бериўин қәтере етеди. Б.Джуматов болса өз аяғы менен келген «олжа»дан пайдаланыўды гөзлейди. Себеби, ол буннан илгериректе де алдаўшылық жынаяты себепли нызам алдында жуўап берген еди. Оннан тийисли жуўмақ шығармаған Б.Джуматов Э.Айтмуратоваға банкке «гиреўге қойылған затларыңыз сораған суммаңызға туўра келмейди екен» деген сылтаў менен узақ пайыт кредит пулын шығарып бермей атырғанын айтады. Сонлықтан да, ол дәмегөйлик жолы менен исбилерменнен пул өндириўди ойлап, банктиң басшылары менен сөйлескен ҳалда кредитти 80 миллион сумға қайта ҳүжжетлестириў мүмкинлигин ҳәм оның хызмет ҳақысы 5 миллион сум болатуғынын билдиреди.\nӨз нәўбетинде Э.Айтмуратова бул жағдай ҳаққында ҳуқық қорғаў уйымларына мүрәжат етеди. Ҳуқық қорғаў уйымлары хызметкерлери тәрепинен алып барылған илаж нәтийжесинде Б.Джуматов 5 миллион сум пулды исбилерменнен алған ўақтында қолға алынады. Солай етип, ислеген қылмысы ушын ол тағы нызам алдында жуўап берип, тийисли жазаға тартылды.\nӘлбетте, өз ҳуқықын билген инсан өмирде алжаспайды. Ал, исбилерменликти раўажландырыўға тосқынлық көрсеткен шахслар нызам алдында жуўап беретуғыны анық.\nРахат ЖАҢАБАЕВ, Нөкис қаласы прокуратурасының ис үйрениўши аға тергеўшиси,\nМиясар ҚАБУЛОВА, журналист.\nКеше, 14:34 417\nКеше, 08:16 927\nКеше, 00:37 1687\n21:10, 01.06.2020 1055\n11:17, 01.06.2020 1990\nКаракалпакия медициналық нықаплар Мәмлекетлик хизметлер орайы Температура Тафаккур синовлари жүрек ишемиялық кеселлиги Президент университети «Президент шыршасы» Нөкис «Жас китапқумар-2018» Тест нәтийжелери\n10:03, 29.05.2020 4101\n14:01, 02.06.2020 3773\n11:26, 03.06.2020 2650\nКеше, 19:35 1987


Амитабх Баччан ўзига тегишли Galaxy Note 7 тўлиқ қувватланмаётганидан шикоят қилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Амитабх Баччан ўзига тегишли Galaxy Note 7 тўлиқ қувватланмаётганидан шикоят қилди\t16:23, 03 октябрь 2016\tБолливуд юлдузи Амитабх Баччан ўзига Galaxy Note 7 тўлиқ зарядланмаётгани ҳақида ўзининг Твиттердаги саҳифасида ёзиб ўтган. Актёрнинг ёзишича, унга қарашли мазкур смартфоннинг батареяси 60%дан ортиқ қувват олмаяпти. У Samsung’дан ушбу носозликни бартараф қилишни сўраган, деб ёзади “Terabayt.uz”\nАфтидан, актёр Galaxy Note 7 атрофида бўлаётган воқеалар ҳақида хабардор эмас. Мазкур смартфоннинг батареясида носозлик аниқлангач, Жанубий Корея компанияси махсус дастур янгиланиши орқали уни вақтинчалик фақат 60%гача қувватланадиган қилиб қўйган. Шунингдек, Samsung ҳали Ҳиндистонда расмий Galaxy Note 7 смартфонлари сотувга чиқармаган. Шунинг учун машҳур актёр ўзининг смартфонини бошқа мамлакатданхарид қилган, деб хулоса қилиш мумкин.\nКамбағал оиладан чиққан машҳур 10 юлдуз\tЙигитали Мамажонов Юлдуз Ражабова бир-бирининг саволларига очиқ-ойдин жавоб берди Суд Жонни Депп ва Эмбер Херднинг никоҳини расман бекор қилди\t«Овсинимнинг чўрисиманми?»\tАнжелина Жоли ва Брэд Питт ярашди\tҚиш фаслини саёҳатда ўтказаётган ўзбекистонлик машҳурлар(Фото)\tОтправить


Яна битта халқаро университет филиали очилади | NORMA.UZ\nЯна битта халқаро университет филиали очилади\nЖанубий Кореянинг Кьюнгин халқаро университети (Kyung-in Women’s University) Тошкентда ўз бўлинмасини очишни режалаштирмоқда. «Ўзтўқимачиликсаноат» уюшмаси матбуот хизмати шу ҳақда хабар берди.\nУшбу ўқув муассасасида тўқимачилик, дизайн, мода, авиация ва туризм, гўзаллик саноати, соғлиқни сақлаш ва кореяшунослик соҳаларида халқаро стандартлар даражасида узлуксиз таълим тизими шакллантирилади.\nФилиалнинг мақсадларидан бири – илмий-тадқиқот ва таълим муассасалари, дастурий маҳсулотлар ишлаб чиқарувчилар, саноат соҳаларининг ўзаро ҳамкорлигини йўлга қўйиш, замонавий мода ва дизайн тамойилларини ривожлантириш.\nБош муассасадан фарқли равишда Тошкентдаги филиал фақат аёлларга мўлжалланган эмас, балки аралаш бўлади.\nКорея Республикаси Президенти Мун Чжэ Иннинг Ўзбекистон Республикасига Давлат ташрифи доирасида филиал очиш ҳақида келишувга эришилди.\n20 апрель куни Кьюнгин университети, Ўзбекистон Олий ва ўрта махсус таълим вазирлиги ҳамда «Ўзтўқимачиликсаноат» уюшмаси ўртасида 2019-2020 ўқув йилида филиални очиш ва лойиҳани амалга ошириш бўйича меморандум имзоланди.\n Kyung-in Woman’s University – 1990 йилда асос солинган Жанубий Кореядаги давлат олий таълим муассасаси. Университетда ҳар йили 2 000 дан ортиқ талаба таҳсил олади. 300 дан ортиқ ўқитувчи ишлайди.


РИНОМАКС ИНГО – medu.uz – Дорилар ҳақида маълумотлар ўзбек тилида\nHome Йўриқномалар РИНОМАКС ИНГО\nПрепаратнинг савдо номи: РИНОМАКС ИНГО\nТаъсир этувчи моддалар (ХПН): стрептоцид, норсульфазол натрий.\n20 мл эритма қуйидагиларни сақлайди:\nфаол моддалар: эрувчан стрептоцид – 0,5 г, норсульфазол натрий – 0,5 г;\nёрдамчи моддалар: тимол, эвкалипт мойи, қалампир ялпиз мойи, 96% этил спирти, қанд, глицерин, твин 80, тозаланган сув.\nТаърифи: оч сариқдан тўқ сариқ ранггача бўлган, ўзига хос ҳидли тиниқ суюқлик.\nФармакотерапевтик гуруҳи: ЛОР-аъзолари касалликларни даволаш учун воситалар.\nМикробларга қарши, антисептик ва яллиғланишга қарши восита. Сульфаниламидлар (стрептоцид ва норсульфазол) граммусбат ва грамманфий кокклар, Escherichia coli, Shigella spp., Klebsiella spp., Vibrio cholerae, Haemophilus influenzae, Clostridum spp., Bacillus anthracis, Corinebacterium diphtheriae, Yersinia pestis, шунингдек Chalmydia spp., Actinomyces spp., Toxoplasma gondii ларга нисбатан микробларга қарши (бактериостатик) фаолликка эга. Сульфаниламидларнинг таъсир механизми ПАБК билан рақобатли антагонизмни ва дигидроптероатсинтетазани рақобатли сусайтириши билан боғлиқ бўлиб, бу нуклеин кислоталарининг синтези учун зарур бўлган тетрагидрофолат кислотасининг синтезини бузилишига олиб келади. Препаратнинг таркибига кирувчи тимол, эвкалипт мойи ва қалампир мойи ҳам антисептик таъсирга эга ва ўртача яллиғланишга қарши ва муколитик самара кўрсатади.\nПрепарат ингаляцион қўллаш учун мўлжалланган ва асосан яллиғланиш ўчоғида терапевтик концентрацияни ҳосил қилади. Сульфаниламид препаратлари: эрувчан стрептоцид ва норсульфазол натрий қисман сўрилади. Иккала препарат ҳам қон плазмаси оқсиллари билан қайта боғланади: стрептоцид 12-14% га, норсульфазол натрий 55% га. Биотрансформация жараёнида препаратнинг ацетиллизацияга учраган шакллари ҳосил бўлади, улар шу кўринишда буйраклар орқали чиқарилади. Стрептоциднинг ярим чиқарилиш даври 10 соатни, норсульфазол натрийники эса – 1,2 соатни ташкил қилади.\nТонзиллитлар, фарингитлар, ларингитлар, афтоз ва ярали стоматитлар, оғиз бўшлиғи шиллиқ қаватининг бошқа патологик яллиғланиш касалликларида қўлланади.\nКатталар ва 2 ёшдан ошган болаларда оғиз бўшлиғининг шиллиқ қаватини ювиш учун маҳаллий қўлланади. Ишлатишдан олдин вертикал ушлаш керак бўлган флакондан тиниқ ҳимоя қалпоқчасини ечиш ва учликни флаконга нисбатан 90° бурчак остида ўрнатиш керак. Учликни оғиз бўшлиғига киритиш ва суюқлик оқимини ишлов бериладиган соҳага йўналтириб пуркагичга 3-4 марта босиш керак.\nЮвишлар суткада 4-5 марта овқатланишдан 2-3 соатдан кейин ёки овқат қабуллари орасидаги танаффусда ўтказилади. Даволаш курси 3-10 кунни ташкил қилади.\nПуркагични тиқилиб қолишидан сақлаш учун, уни пуфлаш ёки қайнаган сув билан ювиш керак.\nПрепарат компонентларига юқори сезувчанликда шахсий ўзлаштираолмаслик ҳоллари (кўнгил айниши, қусиш), аллергик реакциялар бўлиши мумкин.\nПрепарат компонентларига юқори сезувчанлик, 2 ёшгача бўлган болаларда қўллаш мумкин эмас.\nБошқа дори воситалари билан мутаносиб, клиник сезиларли ўзаро таъсирлар аниқланмаган.\nПрепаратни ҳомиладорлик ва лактация даврида қўллашга қарши кўрсатмалар йўқ. Препарат бу гуруҳи беморларида қўлланганда препаратни дозалаш тартибига қатъий риоя қилиш керак.\nҚўллашдан олдин флакондан ҳимоя қопқоғини ечиш ва шток клапинига комплектда бўлган пуркагичли учликни кийгизиш керак. Флакон 1 минут давомида силкитилади ва дисперс оқим пайдо бўлгунча учлик 5 мартагача босилади ва оқим бўлмаганда жараённи яна бир марта такрорлашга рухсат этилади.\nСўнгра пуркагичнинг, эркин қисми оғиз бўшлиғига киритилади ва флаконни вертикал ушлаган ҳолда клапаннинг бошчаси 1-2 секунд давомида босилади. Пуркагични тиқилиб қолишидан сақлаш мақсадида, муолажа тугагандан кейин уни пуфлаш ёки тоза сувли стаканга солиш керак.\nЮвишдан олдин оғизни илиқ қайнаган сув билан чайқаш керак. Стерил тампон билан оғиз бўшлиғининг шикастланган соҳаларидан (ярали, эрозив юзалари) некротик қараш эҳтиёткорлик билан олиб ташланади.\nПрепаратни қўллаш транспорт воситаларини ва механизмларни бошқариш қобилиятига таъсир кўрсатмайди.\nДозанинг ошириб юборилиши ҳолларида препаратни ножўя самаралари кучайиши мумкин.\nДаволаш: дозани ошириб юборилиш ҳамма ҳолларида препаратни қабул қилишни бекор қилиш зарур, симптоматик даво.\n20 мл дан пургагич клапан ва тиниқ қалпоқчали мослама ёрдамида герметик тўқ шиша флаконларда беркитилган.\n1 флакон учлик пуркагич ва қўллаш бўйича йўриқномаси билан бирга картон қутига жойланади.\nИндометацин Ректал шамчалар24.05.2018Кейингиси


ХОНЖИЗА ХАЗИНАСИ ЎЗИНИНГ БЕБАҲО ДУРДОНАЛАРИНИ ИНЪОМ ЭТМОҚДА - Ўзбекистон овози газетаси\nХОНЖИЗА ХАЗИНАСИ ЎЗИНИНГ БЕБАҲО ДУРДОНАЛАРИНИ ИНЪОМ ЭТМОҚДА\n...Азим Ҳисор тоғ тизмалари бағрида жойлашган Хонжиза полиметалл фабрикасида ҳаёт қайнайди. Бир томонда қурувчилар, бир тарафда ишчилар шижоат билан меҳнат қилмоқда.\nХонжиза — мамлакатимиздаги йирик конлардан ҳисобланади. Геологик қидирувлар натижасида ҳудудда ўнга яқин ноёб маъдан захиралари борлиги аниқланган. Тоғлар бағридан қазиб олинаётган руда «Кенгузар» қишлоғидаги маҳобатли фабрикада майдаланиб, пешма-пеш Олмалиқ кон-металлургия комбинатига жўнатилмоқда.\nФабрикада икки минг нафарга яқин жамоанинг асосий қисмини ёшлар ва коллеж битирувчилари ташкил қилаётгани янада қувонарли.\n— Ушбу жамоада меҳнат қилаётганимдан фахрланаман, — дейди Достонжон Муродов. — Коллежни тугаллаб, фабрикада иш бошладим. Бу ерда биз учун барча шароит яратилган. Ошхона ишлаб турибди, махсус иш кийимлари берилади. Тажрибали мутахассислардан касб сирларини пухта ўрганаяпмиз. «Устоз — шогирд» анъанаси йўлга қўйилганидан хурсандмиз...\n— Фабрика Сариосиё тумани марказидан 40-50 километр олисда жойлашган, — дейди «Хонжиза» тиббиёт бўлими бошлиғи, ЎзХДП аъзоси Абдулла Муқимов. — Қишлоқларимизда 10 минг нафарга яқин аҳоли истиқомат қилади. Яқин ўтмишда халқнинг турмуш шароити оғир эди. Қишда лой, ёзда чанг-тўзон, ўйдим-чуқур йўлдан юришга тўғри келарди. Ўша пайтда бугунгидек оламшумул ўзгаришлар кимнинг хаёлига келибди, дейсиз? Бунёдкорликлар натижасида кенг ва равон йўл, янги мактаб, тиббиёт муассасаси қурилди. Кўркам турар-жойлар бунёд этилмоқда. Бир сўз билан айтганда, Истиқлол шарофати билан Хонжиза бағридаги бебаҳо бойликлар эл-юрт равнақига хизмат қила бошлади.


Ўзбек мутахассиси Евросиё от спорти ассоциацияси вице-президенти бўлди\n17:41, 20.11.2020 167\n13 ноябрь куни янги тузилган Евросиё от спорти ассоциацияси Умумий йиғилишининг видеоконференция шаклида ташкил этилган мажлиси бўлиб ўтди. Унда Ўзбекистон йилқичилик ва от спорти федерациясининг биринчи вице-президенти Феруз Абдуллаев ҳам иштирок этди.\nУшбу ассоциация Евросиё минтақасида от спортини ривожлантириш, ассоциацияга аъзо мамлакатлар манфаатларини ҳимоя қилиш, Евросиё мамлакатлари гуруҳининг ташаббуслари ва спорт соҳасидаги фаолиятини қўллаб-қувватлаш мақсадида тузилган ихтиёрий жамоат бирлашмаси ҳисобланади.\nЙиғилишда ташкилий масала кўрилди. Унда Россия от спорти федерацияси президенти Марина Сечина бир овоздан янги ассоциация президенти этиб сайланди. Феруз Абдуллаев эса бир овоздан Евросиё от спорти ассоциациясининг вице-президенти этиб сайланди.


30 июнь-Ёшлар куни! Байрамлар – баркамол авлодни тарбиялашнинг муҳим воситаси – Kamoliddin Behzod nomidagi Milliy rassomlik va dizayn instituti\nЁшлик бу ажойиб давр! Бутун дунё кўз олдингизда бўладиган, дунёни янада яхши томонга ўзгартиришга интилиш туйғуси бор даврдир.\nКамолиддин Беҳзод номидаги Миллий рассомлик ва дизайн институтининг Талабалар турар жойида 2019 йилнинг 30 июнь куни “Ёшлар куни”га бағишлган ижодий кеча бўлиб ўтди. Ушбу ижодий кеча институтнинг Ёшлар Иттифоқи БТ етакчиси А.Темиров томондан ташкил этилди.\nМазкур кечанинг меҳмони Ўзбекистон давлат санъат ва маданият институти Ёшлар Иттифоқи БТ етакчиси Б.Убайдуллаев ҳамда Ўзбекистон давлат санъат ва маданият институти талабаларидан ташкил топган ёш хонандалар гуруҳи бўлди. Тадбирни институт етакчиси А.Темиров кириш сўзи билан очиб берди ва барча ёшларни ушбу кун муносабати билан самимий қутлади.\nЁшлик сурурининг бетакрор дамлари, учмас хотиралар, орзулар, муҳаббат, ишонч ва шижоат, жасоратга интилиш ва олға сурилган мақсад сари одимлаш каби гўзал туйғуларни мужассам этган ёшлик барча учун бебаҳо умр гавҳаридир.\nТадбирнинг биричи қисмида ёш хонандалар томонидан ёшлик, ватан, она, муҳаббатни тараннум этувчи куй-қўшиқлар кўйланди. Тадбирнинг иккинчи қисми шеърхонликка бағишланиб, Кечанинг азиз меҳмони Б.Убайдуллев ва талаба С.Эгамов, М.Норчаева, М.Саидовлар томонидан инсон қалбига манзур бўлувчи шеърлар, баҳру-байтлар ифодали ўқилди. Қизғин давом этган кеча талабалар кайфиятига хурсандчилик бахш этди.


Эркакнинг хотиндан омади келсин » Ўзбекистон янгиликлари – Zamin.uz\nЭркакнинг хотиндан омади келсин\nДунёда ҳамма нарса жуфт-жуфт яратилган: ой ва қуёш, кеча ва кундуз, ер ва осмон, эркак ва аёл, мусбат ва манфий, иссиқ ва совуқ, гўзал ва хунук ва ҳоказо. Ўз табиатига кўра, уларнинг ҳар бири иккинчисига турли жиҳатдан эҳтиёжли қилиб қўйилган. Шу жумладан аёл ва эркак ҳам ҳар жиҳатдан бир-бирига эҳтиёжлидир. Инсон ёлғизликда ҳаловат ва саодат топмайди. Албатта инсоннинг бахти, жамиятдаги мавқеи ва ҳаётда ўз ўрнини топиши бевосита оиласи билан боғлиқдир.\nҲуқуқшунос Гулбаҳор Қулматова “Оила мустаҳкамлиги, саодати ва фарзандларнинг ҳар томонлама комил инсон бўлиб шаклланишида масъулият кўпроқ аёлга тушади” деган эдилар. Бу фикр кўп томонлама ҳақ экани ҳаётда ўз исботини топган. Аёлга кўп нарса боғлиқ. Оқила аёл оилани гуллаб яшнатадиган, фарзандларнинг бахту камоли учун тиришадиган, эрини эл-юрт олдида иззат-қадрини кўтарадиган севимли рафиқа бўлади. Дарвоқеъ, анча йиллар олдин элга ибратли, зиёли бир хонадонга меҳмон бўлгандим. Суҳбат мобайнида оила бошлиғи “Ҳаётда нимаики топган бўлсам, қандай ютуқ ва муваффақиятларга эришган бўлсам уларнинг ҳаммаси аёлимнинг оқилалиги туфайлидир” дея аёлларининг гўзал сифатларини мамнуният билан эътироф этгандилар. Албатта, отахоннинг эътирофларини мақтов ўрнида кўрмадим. Зотан, 45 йиллик оилавий ҳаёт тажрибасига эга, фарзандлари чиройли тарбия кўрган, айни пайтда хайрли ишларга камарбаста бўлиб элнинг дуосини олаётган пиру бадавлат отахон умр йўлдошининг хизматларини ёшларга бибрат қилишга ҳақли эдилар. Психологлар ҳам эркакнинг омади ва жамиятдаги мавқеига хотинининг таъсири беқиёс эканини таъкидлайдилар.\n“Йигит кишининг қандайлигини унинг танлаган қайлиғидан билса бўлади”\nЭркак бўлажак умр йўлдошини танлашга жиддий эътибор бериши, уйланишни шунчаки қарс-бадабанг тўй ёки жуфтлик муносабати эмас, залворли масъулият деб билиши керак. Башарти, йигит турмуш ўртоқ танлашда хатоликка йўл қўйса, бутун умри давомида бу янглиш қадамининг товонини тўлашга мажбур бўлади. Бу янглишиш фарзандларининг ҳаётида ҳам салбий таъсирини кўрсатади. Дейлик, йигит умр йўлдошликка танлаган қизининг феъл-атворидаги қаноатсизлик, худбинлик, молпарсатликни камчилик сирасига қўшмай, уйланиб олди. Турмуши давомида етишмовчилик важидан бўладиган уруш-жанжаллару “Сизга тегиб нима кўрдим?!” деган иддаолардан кўз очолмай қолиши тайин. Бора-бора бу жанжаллар одатий тусга киради. Турмушдан ҳаловат ва саодат арийди. Ҳаловатсиз уйдан эса болалар ҳам безиб қолади. Феълида ношукрлик анқиб турган хотин отани болаларга ношуд, нотавон кўрсатади. Оилада ота ва болалар ўртасида рақибона кайфият уйғонади. Уйда ота ўрни, ота мавқеи пастлаб кетади. Бу ҳолат фарзандлар тарбиясига салбий таъсир кўрсатиши ҳес истисносиз ҳақ гап. Шунинг учун ҳам оила масъулиятини ҳис қилган, келажакда ақлли, бахтли ва доно фарзандларга ота бўлишни истаган йигит бу борада ишни хушфеъл, оқила ва онаси фаросатли, эрни ҳурмат қиладиган, яхши рафиқа, яхши келин, яхши она бўлолган қизни жуфтликка танлашдан бошлайди. Йигитнинг кимлигини танлаган қайлиғига қараб билса бўлади...\nОдоб - ахлоқи гўзал, тарбияли, андишали хотин нафақат эри ва оиласининг, балки бутун жамиятнинг бахти ҳисобланади. Хотин тарбиясиз, шаллақи, орият, ғурур, ҳаё ва ибодан узоқ бўлса, жамият фасодга учрайди. Болаларнинг бахти бойланади, эрнинг боши эгилади. Қавм-қариндошлар шармисор бўлади. Айниқса, феълида бузуқлик бор хотин бошга, нафақат бошга, умрга, обрўга, келажакка бало бўлади.\n“Хотин танлашда адашма, ўғлим!”\nОнам тинмай дадамни ёмонлайверганлари учунми, болалигимдан дадамни ёмон кўриб ўсдим. Дадам бечора эрта тонгдан қош қорайгунча тер тўкиб меҳнат қилардилар. Онамга ёқиш учун, бизни хурсанд қилиш учун ўзларини ҳар ёнга урардилар. Болалигимда дадамга жуда раҳмим келар, уйимизда жанжал бўлмаслигини, ота-онам бошқа ўртоқларимнинг ота-онасидай бир-бирларига меҳрибон бўлишларини астойдил хоҳласам-да, буни ҳеч онамга тушунтиролмасдим. Катта бўлганим сари дадамни тушуниб, онам нотўғри қилаётганини, дадам кўп пул топмасалар-да, рўзғоримизда муҳтожлик йўқлигини тушуниб ета бошладим. Бир-икки марта онамга шуларни айтишга чоғлангандим, бақир-чақир қилиб овозимни ўчириб қўйдилар. Шундан кейин дадам армон билан ҳасрат қилдилар: “Ўғлим, хотин танлашда адашмасликка ҳаракат қил. Оила қуришда масъулиятни тўла англаб етмаган киши худди менга ўхшаб умрини изтиробда ўтказишга мажбур бўлади”... Айни пайтда ёшим йигирма тўққизда. Ҳануз уйланмаганман. Аввало оиламиздаги носоғлом маънавий муҳит, қолаверса, “ҳамма аёллар бир-бирига ўхшайди, уйланадиган қизим ҳам онамга ўхшайдиган бўлса нима қиламан?” деган ҳадикда оила қуришдан чўчийман. Бир томондан оиламиздаги муҳит сабабли қизларга ҳаддан ориқ талабчанлик қиляпманми, деган ўйга ҳам бораман. Билмадим. Нима бўлганда ҳам отамнинг хатосини такрорламаслигим керак. Чунки аёлга, онага кўп нарса боғлиқ эканига ўзим ва жигарларимнинг ҳаётини кўриб бунга иқрор бўлдим...\nКишининг иймондан кейинги, хайрияти ва бахтиёрлиги – дунёда яхши хотинга эга бўлишлигидир.”(Ҳадис)\nМолини эмас, зотини сўранг!\nАйрим ўғил уйлантираётган ота-оналар, уйланиш ёшидаги йигитлар келинликка танланган қизнинг насл-насаби билан унчалик ҳам қизиқмаяптилар. Уларнинг келин бўлмишга қўядиган асосий талаби: сеп-сидирғанинг бадастирлиги ва ота-онасининг давлати. Яъни келинга насл давомчиси сифатида эмас, ризқ берувчи сифатида қараляпти. Аёлга, инсонга хос фазилатлар билан эмас, мол-дунё билан остонадан қадам қўйган келинчакдан гўзал муомала, меҳр-муҳаббат ва андиша кутиш қайси ақлига сиғади, ҳайронман. Яқинда танишларимизнинг бири ўғил уйлантирди. Тўйга айтилгандик. Бордик. Танишимиз зиёли, кўпни кўрган, жамоатчилик назаридаги инсон. Қудалари ҳам ўзларига муносиб оиладир, деган ўйда эдик. Гап орасида тўйхонадагилар тўрда ойдай нур сочиб турган келинчакка ишора қилиб “Онаси ҳалигидақалардан экан. Араб амирлиги давлатларига қатнар экан. Анча олдин келиннинг отаси билан ажрашиб кетишган экан. Бой-бадавлат бўлгани учун шундай одамлар билан қуда бўлишяпти” деб қолишди. Ҳайратдан ёқамни ушлаб қолдим- ўғил уйлантираётган танишимиз ҳам жуда ўлар жойда қолиб кетган эмасди. Наҳотки пул, мол-дунё учун онаси ҳаром ишлар билан машғул юрадиган қизни келин қилишибди, деб юрган кезларимиз танишимиз фахр билан “Қудағай аёл Дубайда машҳур бойваччалардан бирига турмушга чиққанлар. Келинимизнинг кўзи ёриса чақалоққа зарур ашёларни, бешик тўйининг сарпо-суруқларини Дубайдан олиб келадилар” дея мақтаниб қолди. Нима дейишни ҳам билмай қолдим, тўғриси...\nОиланинг бахти ва фаровонлиги аёлдан масъулият, қаноат ва фаросат талаб этади. Шунинг учун аввало қиз бола тарбиясига жиддий эътибор бериш керак. Бир куни қўшни аёл билан кўчада гаплашиб қолдик. Ёнида 8-9 ёшлар чамасидаги қизчаси ҳам бор эди. Гап орасида қизча дарахтга осилдимией, панжарага чиқмоқчи бўлдими, хуллас нимадир бўлдию она мурғаккина қизалоққа оғизга олиб бўлмайдиган ҳақорат билан танбеҳ берди. Илон пўст ташлайдиган у ҳақоратдан мен уялиб, ерга кириб кетгулик бўлдим, қизалоқ эса одатий гапни эшитгандай илжайиб тураверди. Она (агар у шундай деб аташга лойиқ бўлса!) суҳбатни қолган еридан гапини давом эттириб кетди. Қулоғимга ҳеч нима кирмасди. Менинг ҳам ўғилларим бор. Бугун-эрта келин тушириш ҳавасидаман. Худо кўрсатмасин, ана шундай оилада, оғзи шалоқ онадан тарбия кўрган қиз тушиб қолсами!.. Йигирма йил давомида онасининг феъл-атворини ўзлаштириб, рафторини ўрганган қизни қайнона, эр қандай тарбиялайди? Шаклланган одамни ўзгартириб бўлмайди. Айтмоқчиманки, келин танлаш, йигитларга жуфти ҳалол танлаш ўта жиддий иш. Бу масалага тўй қилиш, сепли қизни келин қилиш сифатида эмас, ҳаёт-мамот масаласи сифатида қараганлар ютади...\n“Итоаткор ва уддабурро бўлсин...”\nКўпчилик оқила, итоаткор аёл деганда эри нима деса индамай унга бўйсунадиган, “эрим шундай деяптику, демак гапи тўғри-да” деб тафаккур қилишда дангаса аёлларни тушунади. Аммо бу-нотўғри деб ҳисоблайман. Аёл оқила бўлсин, эрига итоатда бўлсин, аммо унинг ўз фикри, кенг дунёқараши алоҳида аҳамиятли. Эркак ҳам инсон, унга қул эмас, ҳаёт йўлида йўлдош, дўст керак! Ўзим ҳали оила қурганимча йўқ. Аммо оилали қариндошларим, таниш-билишларимни кўриб шундай хулосага келдим. Бир танишим пойтахтда ижарада яшайди. Аёли уйда ўтиради, эркак бир ўзи ишлайди. Эркак бир пайтлар ўзига тўқ хонадонда ўсган, катта-катта еб-ичиб ўрганиб қолган. Шунинг учунми топган пулини рўзғорга катта-катта сарфлайди. Баъзан аёли ҳам “пулни эрим топяптику, менга нима? Топганини еб тураверайлик-чи, бошқаси бир гап бўлар” дея ўйласа керак, деган хаёлга бораман. Агар аёл киши оқилалик билан рўзғорбошиликни ўз қўлига олса, яъни итоаткорликни унутмай, оиласи, фарзандларининг эҳтиёжидан ортиғига пул ишлатмай, эрининг топган-тутганини тежаб сарфласа оила тез орада фаровонликка эришади деб ўйлайман. Балки ҳали оила қуриб улгурмаганим учун фикрларим қайсидир жиҳатдан хатодир. Аммо бир нарсани аниқ тушуниб етдимки, эркак кишини аёлдан омади келсин экан. Уйланган аёлидан омади келган эркак бошқа жиҳатлардан ҳам омадга осонлик билан эришади...\nИслом дини уйланишдан олдин умр йўлдошини танлашга алоҳида эътибор беришга чақиради. Чунки бу билан оила пойдевори мустаҳкамланади. Келин танлашга жиддий эътибор билан оила қуришдан кўзланган софлик, бахт-саодат ва хотиржамлик эшиги очилади. Умр йўлдошини танлашда унинг сифатлари ичида диндорлик, аҳли солиҳлик, одоб-ахлоққа биринчи ўринда эътибор берилиши керак. Зотан никоҳ ва оила қуриш умр савдоси. Одоб-ахлоқ, аҳли солиҳлик ҳам умр ўтиши билан сайқалланиб, зиёда бўлиб бораверади. Жуфтига доимо йўлдош ва доимий яхшилик келтирувчи бу сифатларга эга бўлган умр йўлдошни танлаш оила қуришдаги энг муҳим омиллардан бири ҳисобланади. Бошқа сифатлар эса вақтинчалик ва кибру ҳаво ҳамда ғурурга сабаб бўлиши мумкин сифатлардир.\nЭркаклар бошига кўпгина балолар номаъқул аёллар сабабидан келишини тарих тажрибаси далолат қилади. Бунга мисолларни жуда кўплаб учратиш мумкин. Шунинг учун ҳам келин танлашда жуда эҳтиёт бўлиш керак.\nЯнгиликлар » Ҳаёт тарзи » Эркакнинг хотиндан омади келсин\n15:28 Флойд Мэйвезер ишончини оқлаган ўзбек ўғлони қачон рингга кўтарилади?\n15:02 "Forbes" рейтинги бўйича энг қиммат аёл хонанда Кэти Перри деб қайд этилди\n14:37 Сирдарёда қасамёд қабул қилиш навбати шифокорларга келди (фото)\n14:11 Сенатор фикри: «Қасам билан ҳосил кўпаядими?»\n13:46 Ўзбекистон Қозоғистондан 3,2 тонна кумуш сотиб олди\n13:21 Алмазбек Атамбоев: “Биз оилавий ҳукмронлик қандай тикланаётганига гувоҳ бўляпмиз”\n12:57 Олий таълим муассасаларида қабул квоталари 2 баробар оширилади\n12:33 «Бошимни ёпиш - шахсий ишим»\n11:04 Эркак ва аёл ақлидаги фарқ нимада?\n12:16 Эримга ёқмай қолдим!\n10:23 Эркаклар аёллардан нима истайди?\n22:34 Ақлли аёлга уйланган эркаклар узоқ умр кўриши аниқланди\nДам олиш кунлари Ўзбекистонга совуқ ҳаво массалари кириб келиши кутилмоқда\nПрезидент нефть-газ саноатидаги ишлар ҳолати бўйича йиғилиш ўтказди\nПрезидент фармони: Франция фуқаролари учун визасиз режим белгиланди\n21 ноябрь куни кутилаётган об-ҳаво маълумоти\nЎзбекистонда «Аёллар тадбиркорлиги» ҳафталиги бошланди\nШавкат Мирзиёевнинг совғаси Афғонистонга топширилди\nЎзбекистонда никоҳ ёши оширилиши мумкин\nСирдарёда қасамёд қабул қилиш навбати шифокорларга келди (фото)\nСенатор фикри: «Қасам билан ҳосил кўпаядими?»\nОлий таълим муассасаларида қабул квоталари 2 баробар оширилади\nШавкат Мирзиёев «Tashkent City» қурилишини кўздан кечирди (фото)\nКаттақўрғонда қизлар аввал рақсга тушиб, сўнг ҳаракатдаги машина капоти ўcтида томоша кўрсатди (видео)\nТошкент юридик университетига ўқишга киритиш билан шуғулланган жиноий гуруҳ қўлга олинди\n«Жигули»ни олиб қочган мактаб ўқувчилари «Нексия»га тўқнаш келди\nХитойдаги банклардан бирининг ходималари ҳомиладор бўлиш учун раҳбардан рухсат сўраркан\nBBC журналистлари Антарктидада ҳалок бўлаётган пингвин болаларини қутқарди (видео)\nТожикистонда 1 кг келадиган анор нави етиштирилди\nПутиннинг соқчилари Подмосковьедаги ер участкаларини қандай қўлга киритган?\nЧимкент осмонида номаълум учар жисмни кўришди (видео)\nМексикадаги Ой пирамидаси остида «нариги дунё»га йўл топилди\nSamsung 2019 йилда 6 камерали Galaxy S10 смартфонини тақдим қилиши кутилмоқда\nТошкентда ўзбек-хитой илмий-технологик парки ишга туширилади (фото)\nКриптовалюта бозори икки кунда 15 фоизга тушиб кетди\nNokia янги тугмачали телефонни тақдим этди\nFacebook Messenger хабарларни ўчириш имкониятини қўшди\nБиоэлектроэнергия ишлаб чиқара оладиган бионик қўзиқоринлар яратилди\nНаманганда Hyundai автомобиль заводига тамал тоши қўйилди (фото)\n«Damas» ва «Labo» бўйича ариза қабул қилиш тўхтатилди\nGM Uzbekistan эксклюзив моделни тақдим этади\n“GM Uzbekistan” АЖ тўртинчи чоракда 87 минг дона автомобиль ишлаб чиқаради\nФлойд Мэйвезер ишончини оқлаган ўзбек ўғлони қачон рингга кўтарилади?\nКонор Макгрегорнинг отаси боксда дебют жанги ўтказмоқчи\nМиллатлар лигаси. Португалияда дуранг, Швеция термаси Россияни доғда қолдирди\nСампаоли Хитой терма жамоасини бошқариши мумкин\nЎта бесабр ва тажовузкор 31 ёшли мураббий Юлиан Нагельсман туғрисида...\nПро-лига плей-офф учрашувлари ўтказиладиган сана ва жой маълум қилинди\nПРО-лига. "А" гуруҳи. 36-тур. "Машъал" - "Андижон" 4:1 ва бошқа натижалар\n"Forbes" рейтинги бўйича энг қиммат аёл хонанда Кэти Перри деб қайд этилди\nРоссиянинг "Мулла" фильми "PROlogue" кинофестивалида иштирок этади\nМухлиса Азизова: "Зулфиқор Мусоқов мени танимаса, бу – менинг муаммоим эмас" (видео)\nМуниса Ризаевадан «Янги йил эртаги»\nХонанда Сан Жай Ўзбекистон президентига видеомурожаат йўллади\nБаҳора Арслонова: «Тўйим овоза бўлишини истамадим, чунки..»\nТиматининг Тошкентдаги концерти бошқа жойга кўчирилди\nКальций етишмаслигининг белгилари, оқибатлари ва уни даволаш усуллари\nКимларга бепул тиббий хизмат кўрсатилади?\nЎзбекистон Украинадан дорилар импортини тўхтатди\n«Бошимни ёпиш - шахсий ишим»\nЁлғон сўзлаётган одамни бурни ошкор қилиб қўйиши аниқланди\nМунажжимлар башорати: 21 ноябрь куни юлдузлар Сизга нималарни ваъда қилмоқда?\nСувни кўп ичиш зарарли: шифокорлар далилларни илгари суришди\nМириқиб ухлайдиган кишиларнинг сирлари\nТўғри овқатланишнинг французча 10 та қоидаси


Россияда полициячилар ўзбекистонликларни аёвсиз калтаклади » Ўзбекистон янгиликлари – Zamin.uz\nРоссияда полициячилар ўзбекистонликларни аёвсиз калтаклади\n27 сентябрь 2019, 21:09\nЎзбекистоннинг Москвадаги элчихонаси 20 сентябрь куни полиция ходимлари томонидан икки ўзбекистонликнинг калтакланиши билан боғлиқ ҳолат юзасидан Россия Ташқи ишлар вазирлиги, Бош прокуратура ва Тергов қўмитасига расмий мурожаат йўллади. Бу ҳақда ТИВ матбуот хизматига таяниб Sof.uz хабар қилди.\n«Подмосковье сегодня» нашри маълумотларига кўра, Ўзбекистон фуқаролари Илҳом Х. ва Дилшодбек Т. Москва вилояти Балашиха шаҳридаги 1 Май микротуманида ижарага олинган квартирада яшашган. Кечқурун икки дўстлари билан уйга қайтганида уларни квартира эгаси кутиб олади. Барчаси ўтириб кечлик қилишади, бироқ зиёфатни эшик қўнғироғи бузади.\nИлҳомнинг сўзларига кўра, квартирага ўзларини жиноят қидирув ходимлари деб таништирган одамлар уйдагиларни калтаклашни бошлайди. Улар ҳужжатларини кўрсатмаган ва пул талаб қилишган. Ур-калтак ва таҳқирлашлар, дастлабки маълумотларга кўра, икки соатча давом этган.\nШундан сўнг ҳужум қилганлардан бири Илҳомга тўппонча ўқталади, у эса Дилшодбек билан икки қават ойнасидан ташқарига сакрашади. Ўткинчилар тез ёрдам чақирганларига қадар улар бир муддат ерда ётишади. Жабрланувчиларга тос суяги, умуртқа, қўл синиши, шунингдек мия чайқалиши ташҳислари қўйилди.\nНашрнинг қайд этишича, ойнадан сакраган мигрантлар пойтахт музейларида реставрация ишлари билан шуғулланишган. Улар Москва политехника музейи таклифи билан Россияга келишган.\nРоссия ИИВ Москва вилоят Бош бошқармаси матбуот хизмати раҳбари Татьяна Петрованинг сўзларига кўра, ҳуқуқни муҳофаза қилиш органлари тергов текширувини олиб бормоқда. «Полициячилар айби аниқланган тақдирда, улар салбиқ мотивлар бўйича ички ишлар органлари сафидан бўшатилади ва қонунчиликка мувофиқ жазога тортилади. Бундан ташқари, уларнинг бевосита раҳбарлари ҳам жавобгарликка тортилади», — дея ишонч билдирди бошқарма вакили.\nЎзбекистоннинг Россиядаги элчихонаси консуллик бўлими ходимлари фуқаролик кийимидаги полициячилар иштирокидаги ҳодисадан сўнг Балашихадаги шифохонага ташриф буюриб, ватандошлар билан учрашган. Дипломатлар вазиятни назоратга олган ва Ташқи меҳнат миграцияси агентлиги ваколатхонаси билан биргаликда юртдошларни даволатиш учун тўловни амалга ошириш масаласини ҳал қилмоқда.\nАйни вақда, «Озодлик» хабарига кўра, жабрланувчиларга босим ўтказилмоқда. Шифохонада ҳужум уюштирган полициячилар ва жиноий қидирувнинг бошқа ходимлари уларнинг олдига келиб, ойнадан ўзлари сакраганини ёзиб беришларини талаб қилган.\nЯнгиликлар » Дунё » Россияда полициячилар ўзбекистонликларни аёвсиз калтаклади\n16:45 Чеченистонда Ўзбекистоннинг беш фуқароси қўлга олинди\n12:21 7 нафар ўзбекистонликнинг жасади Урганч шаҳрига олиб келинди


Чет тилини қандай қилиб икки ойда ўрганиш мумкин » Скачать музыку бесплатно новинки музыки 2016-2017\nБолалар чет тилларини катталарга нисбатан тезроқ ўрганишади деб ҳисобланади. Лекин болаликда чет тилини ўрганмаган бўлсангиз, ҳозир эса хорижий тилни билиш зарур бўлиб қолса нима қилиш керак? Тушкунликка тушманг. Чет тилини бир неча ой ичида ўрганиш имконини берувчи бир нечта амалда синалган усуллари бор. Асосийси, сиздан ҳаракат ва қунт талаб қилинади. Суҳбатлар Хорижий тилни ўрганаётган деярли ҳар бир кишининг энг катта муаммоси суҳбатлашишдаги қийинчиликдир. Биз чет тилини тушунамиз, китоб ва фильмларни бемалол англаймиз, лекин гапиришга келганда муаммога дуч келамиз. Бу муаммо фақат амалиёт орқалигина ҳал қилинади. Нутқингизни ривожлантиришнинг имкониятларини топинг: скайп, ижтимоий тармоқларда суҳбатдошлар билан танишинг. Duolingo Бу чет тилини тез ва бепул ўрганиш борасида бозордаги энг яхши иловалардан биридир. Илованинг ўзига хос тизими сизни зерикишингизга йўл қўймайди, бунинг устига тил ўрганиш жуда осон кечади. Кунига 15-20 дақиқа шуғуллансангиз кифоя. Таниш матнларни таржима қилиш Ўз она тилингизда ўқиган хорижий ҳикояларнинг ўша тилдаги матнини ўқишдан бошланг. Шунда сиз алоҳида сўзларнинг маъносини ҳам тушунасиз, ўзингизга таниш матн орқали ундаги сўзларни яхшироқ эслаб қоласиз. Режалаштиринг Аслида, тил ўрганишда энг асосийси қатъий тартибга риоя қилишдир. Кунига уч соатлаб тил ўрганишнинг ҳожати йўқ. Тил ўрганиш учун аниқ вақтни белгилаб олинг ва 30 дақиқа вақт ажратинг ҳамда ушбу тартибдан ҳеч қачон чиқиб кетманг. Керакли сўзларни ўрганинг Бутун бир луғатни ўрганиш шарт эмас. Ҳар қандай тилни ҳам кенг тарқалган сўзларни ўрганиб тушуниб олиш мумкин. Тилшуносларнинг таъкидлашларича, чет тилини 60 фоиз тушуниш учун ўша тилда кенг тарқалган 500та сўзни билиш кифоя қилади. Эътиборни қаратинг Хорижий тилни ўрганиш юқори даражадаги эътиборни талаб қилади. Миянгиз доимий равишда амалиёт билан боғлиқ бўлсин: телефонингизни ўша тилга мослаштиринг, субтитрли чет эл фильмларини кўринг, хорижий тилдаги адабиётларни ўқинг. Тез орада сиз бу янги муҳитга кўникасиз ва тилни ўрганишингиз осонлашади. Ўқитувчи Албатта, доимий равишда репетитор билан шуғулланиш фойдали бўлади. Кўпчилик кишилар ҳар куни машқ қилишга иштиёқ топа олишмайди. Яхши репетитор эса иштиёқни ҳам, билимингизни ҳам оширишга ёрдам беради. Manba: xabardor.uz


ЎзА - ЖЧ-2022 САРАЛАШ: Яман устидан қозонилган ғалаба Фаластин мағлубияти ярасига малҳам бўлди\nЖЧ-2022 САРАЛАШ: Яман устидан қозонилган ғалаба Фаластин мағлубияти ярасига малҳам бўлди\nМухлислар ушбу ўйинни икки хил кайфиятда кутишгани аниқ. Биринчидан, миллий терма жамоа билан бир йил давомида бирга бўлган, кўплаб йиғинлар ўтказган ва шунча маротаба ўртоқлик учрашувларида иштирок этгани билан майдонда ҳеч қандай услуб, усул, тактика ўзгармаганлиги учун бу ҳолат яна давом этармикан дея шубҳаланган мухлислар бўлгани каби, термадаги янги ислоҳотлар самараси ўлароқ янги бош мураббий Вадим Абрамовнинг тажрибасига, айниқса, унинг футболчиларни руҳан тайёрлай олиш қобилиятига ишонганлар кўпчиликни ташкил этарди.\nУчрашувнинг бошиданоқ, жамоалар ҳали майдонга кўникиб улгурмасидан тўп меҳмонлар дарвозаси тўрига бориб тушди. Ўнг қанотдан Жамшид Искандаров Ҳамдамовга чиройли пас узатди, Достонбекнинг оширган тўпини эса Санжар Қодирқулов тўхтатмасдан дарвозага йўллади. Иккинчи тўп ҳам кўп куттирмади. Чап қанотдан Фаррух Сайфиевнинг ҳаволатиб оширган тўпини Элдор Шомуродов боши билан Яман дарвозасини нишонга олди - 2:0. Иккинчи бўлимдаги голларни Жамшид Искандаров бошлаган бўлса, Ислом Тўхтахўжаев давом эттирди, учрашувнинг сўнгги дақиқаларида эса анчадан бери мухлислар меҳрини қайта қозонишга интилаётган Игорь Сергеев ўйиндаги йирик ҳисобга нуқта қўйди.\nЙирик ҳисобнинг қайд этилишида янги бош мураббийнинг аҳамияти катта бўлдими ёки рақиб яманликлар ҳақиқатдан ҳам шунчалик кучсизмиди, деган саволни ўртага ташлашга шошилмаймиз. Бунинг жавобларини кейинги ўйинлардан излаганимиз маъқулроқ.\nЎЗБЕКИСТОН – ЯМАН — 5:0\n10 октябрь. "Пахтакор" стадиони.\nҲакамлар: Ҳанна Ҳаттаб, Муҳаммад Каззаз (иккаласи ҳам Суриядан), Айман Файзал Ҳамзе Обеидат (Иордания).\nЎзбекистон: Элдор Суюнов, Фарруҳ Сайфиев (Икром Алибоев, 74), Рустам Ашурматов, Ислом Тўхтахўжаев, Хожиакбар Алижонов, Санжар Қодирқулов, Жамшид Искандаров (Одил Аҳмедов, 57), Жалолиддин Машарипов, Отабек Шукуров, Достонбек Ҳамдамов, Элдор Шомуродов (Игорь Сергеев, 78).\nЯман: Салим Авад, Ал Ҳамри, Ал Радаеи (Муҳаммад Салим, 85), Алаеддин Маҳди, Аҳмад Ал Сарори, Омар Ал Даҳи, Абдулвасеа Ал Матари, Аҳмад Маҳер (Ал Ворафи, 48), Носир Ал Гахваши, Муфед Жамол, Эмад Мансур (Фуад Омар, 70).\nГоллар: Санжар Қодирқулов (2), Элдор Шомуродов (33), Жамшид\nИскандаров (53), Ислом Тўхтахўжаев (72), Игорь Сергеев (90).\nОгоҳлантириш: Отабек Шукуров (75) - Ал Ворафи (50).\nНазоратчи - Жассим Муҳаммад Ал Ҳаил (Қатар)\nКомиссар - Меи Чиат Си (Малайзия).


Главная "ISTE'MOLCHI" Сотувчи хатосини тушунди\nСамарқанд шаҳри Азизон кўчасида яшовчи Фаршед Қодиров шаҳар Истеъмолчилар ҳуқуқларини ҳимоя қилиш жамиятига мурожаат қилиб, носоз чиққан кир ювиш машинасини алмаштиришда амалий кўмак сўради.\nМаълум бўлишича, Ф.Қодиров шаҳарнинг Буюк ипак йўли кўчасида жойлашган “ТАДА” савдо дўконидан мазкур маиший техникани сотиб олади. Аммо у бир ой муддат ўтмай бузилиб қолади. Истеъмолчи кир ювиш машинасини харид қилган дўконга бориб, уни янгисига алмаштириб беришни талаб қилади. Бироқ сотувчи рад жавобини беради.\nБу билан “Истеъмолчиларнинг ҳуқуқларини ҳимоя қилиш тўғрисида”ги қонуннинг 13, 14-моддалари талаблари бузилади. Ушбу қонунга кўра, нуқсонли товар сотилганда истеъмолчи маҳсулотнинг айнан шундай маркали янгисига ёхуд бундай маҳсулот дўконда бўлмаса, бошқа маркали шундай маҳсулотга алмаштириб олиш ва унинг харид нархини қайта ҳисоб-китоб қилиш ҳуқуқига эга.\nШунингдек, мазкур қонуннинг 14-моддасига кўра, истеъмолчи товарнинг ишлаб чиқарилиши, тузилишига, таркибига доир камчиликларни ёки бошқа нуқсонларни аниқлаганда, сотувчи (ишлаб чиқарувчи) айнан шундай маркали товарга 7 кун ичида, товар сифатини сотувчи (ишлаб чиқарувчи) томонидан текшириш зарурати туғилганда эса истеъмолчи талаб қўйган кундан эътиборан 20 кун ичида алмаштириб бериши шарт.\nЖамиятимиз ходимлари томонидан мазкур моддалар бўйича тушунтириш олиб борилгач, сотувчи ўз хатосини англади ва кир ювиш машинасини янгисига алмаштириб берди.


Рахит ва унинг асорати — Dilkashradio.com\nРахит ва унинг асорати\nАссалому алайкум оналар. Бугун суҳбатимиз давомида ёш болали аёллар дуч келиши мумкин бўлган муаммолардан бири ҳақида суҳбатлашамиз. Янги чақалоқ дунёга келиши шубҳасиз ҳаммани қувончга тўлдиради. Аммо болакай кундан-кун ўсиб-улғайгани сари, илк муаммо – рахит муаммоси оналарни ҳавотирга солади. Рахит бу – витамин д7 етишмовчилиги натижасида келиб чиқадиган, асосан болаларда учрайдиган суяк касаллигидир. Хўш бунинг келиб чиқишига сабаб нима? Қизларни жуда ёш, эрта турмушга бериш касалликни келтириб чиқарувчи асосий сабаблардан бири ҳисобланади. Чунки қизларнинг организми 19020 ёшгача тўлиқ шаклланади.\nИккинчи сабаб – ҳомиладор аёлнинг тез-тез тумов бўлиши, шамоллаши, токсиконинг оғир ўтиши, ҳомиладорлик вақтида яхши овқатланмаслик, витамин ва минералларнинг етарли даражада бўлмаслиги, тоза ҳавода кам сайр қилиш, кам ҳаракатда бўлиш, тўйиб ухламаслик, жароҳатлар олиш, гўшт, сут маҳсулотларини етарли даражада истеъмол қилмасликдир. Учинчи сабаб – бола туғилгандан кейин бешикда узоқ ётиши, етарли, тўғри овқатланмаслиги, она сутини истеъмол қилмаслиги, тоза ҳавода, қуёш нурларида кам сайр қилдириш, сув ванналари ва умуман кам чўмилтириш ва ҳоказолар. Кўриб турибсизки, сабаблари жуда кўп, лекин уларни ўз вақтида бартараф этиш мумкин. Рахит бошланганини қандай билса бўлади? Бола кўп йиғлайди, безовта бўлади, уйқусида чўчийди, бошини орқага ташлаб, йиғлашга тушади.\nПешонаси дўнглашиб, олтинга чиқа бошлайди, орқа сочи тўкилади, ёстиққа ётганда бошини сарак-сарак қилиб ишқалай бошлайди. Агар буларга эътибор берилмаса аста қорни шишади, сўнг оёқлари қийшая бошлайди. Бошидаги катта чуқурча катта ва юмшоқ бўлади. Мана, кўрдингизми, бу ўзгаришларни сезиш ҳеч ҳам қийин эмас, ҳатто ёш оналар ҳам дарров сезишлари мумкин. Юқорида айтилган ўзгаришлардан бирортасини сезсангиз, дарҳол болалар шифокорига мурожаат қилинг. Баъзиса бувиларимизу қайноналаримиз «биз 8-9та болани 3 ёшгача катта қилганмиз, ҳеч нарса қилмайди, кинна солдириб, бир ўқитиб чиқинг», ёки «сочи тўкилса, ҳасиб солиб юборасиз тузалади қолади» дейишади. Тўғри, бир вақтлар экология қандай эди?\nОрол қуримаган, ҳаво тоза эди, витамин ва минераллар етарли даражада эди, барча аёллар тоза ҳаводан нафас олар ҳамда тупроқда кўп юришарди. Болалар ҳам очиқ ҳавода катта бўлишар эди. Тиббиёт яхши ривожланмаганди. Унинг давоси шундай – очиқ ҳавода кўпроқ сайр қилиш, тузли, хвойли ванналарни кунига 10 дақиқадан амалга оширинг. Бундай ванналар бир ой давом эттирилади. Бешикдан умуман воз кечишга тўғри келади ёки ярим соат эрталаб, ярим соат кечқурун беласа бўлади. Чунки бола асосан яйратиб қўйилиши керак. Иложи борича болани кўпроқ чиниқтириш, силаш ва албатта гимнастика қилдириш керак. Бу касалликнинг вақтида олди олинмаса, боланинг оёғи қийшаяди, кўп йиқилиш ҳоллари, тишларнинг чиқиши қийинлашиши, умуртқа қийшайиши, кўкрак қафаснинг чиқиб ёки кириб кетиши ҳоллари кузатилиши мумкин. Бунинг олдини олиш учун юқорида берган тавсияларимизга амал қилинг.\nҚандай қилиб ижобий муносабатда бўлиш мумкин?\nҲаётимизда Худонинг ўрни\nТонгдан завқ ол 2 қисм


Афғонистондан Тожикистонга қочаётганлар кўпаймоқда\n22 январ 2021, Тошкент вақти: 01:58\nоктябр 24, 2011\n2011 йил бошидан бери Тожикистонга бир ярим мингга яқин афғонистонлик қочиб ўтган.\nБМТнинг Душанбедаги ваколатхонасига кўра¸ ойига 15 га яқин оила Тожикистондан бошпана изламоқда.\nТожикистон афғонистонлик қочқинлар учун Канада ва Америка каби учинчи давлатга чиқиб кетишнинг “қулай майдони” ҳисобланади.\nБМТнинг Душанбедаги ваколатхонасига кўра, иқтисодий ва ижтимоий аҳволи Афғонистондагидан қолишмайдиган Тожикистонга бу оилалар фақат хавфсизлик нуқтаи назаридан кириб келмоқда холос.\nАйни кунда, расмий маълумотларга кўра, ҳар ой Афғонистон ҳудудидан 10-15 оила Тожикистонга қочмоқда.\n2001 йилда АҚШ етакчилигидаги халқаро коалиция Афғонистонда ҳарбий амалиётларни бошлаганида ҳам минглаб афғонлар Тожикистонга қочиб ўтган эди.\nЙиллар давомида камайиб борган қочқинлар оқими кейинги ойларда яна ошиб бормоқда. БМТнинг Тожикистондаги ваколатхонаси маълумотларига кўра, жорий йил бошидан 1400 нафар афғонистонлик қочқинлик мақомини сўраб Тожикистон Миграция хизматига мурожаат қилган.\n2014 йилда НАТО кучларининг Афғонистондан олиб чиқилиши ортидан бу мамлакат хавфсизлигида юзага келиши мумкин бўлган муаммолар афғонистонликларни хавотирга солаётганини айтади мустақил таҳлилчилар.\nМустақил таҳлилчи Рашид Ғани Абдулло хавфсизлик масъулияти тўлалигича Афғонистон кучлари зиммасига тушгач, вазиятнинг ёмон томонга ўзгариши эҳтимоллари кўпчиликни ташвишга солмоқда, дейди.\n- НАТО кучларининг 2014 йилгача Афғонистондан олиб чиқилишига оид режа эълон қилиниши билан мамлакатимизга келаётган афғонлар сони кўпайди. Афғонлар НАТО чиқиб кетиши билан расмий ҳукумат толиблар қўлига ўтиши ва мамлакатда вазъият ёмон томонга ўзгаришидан чўчимоқдалар,- дейди мустақил таҳлилчи.\nАфғонистонлирк қочқинлар асосан қўйи Панж назорат ўтказиш пости орқали Тожикистонга ўтаётгани айтилмоқда. Тожикистонга вақтинчалик бошпана топиш илинжида ўтаётган афғонларнинг 10 фоизигина ҳаво йўлидан фойдаланаётгани айтилади.\nТожикистонга ўтган афғонистонликлар шароити ўз ватанларидагидан кўп ҳам фарқ қилмайди. Асосан Душанбе шаҳрига туташ Ваҳдат, Рудакий туманлари ва Сўғд вилоятининг Бобожон Ғафуров туманларига жойлаштирилаётган афғонистонликлардан бири Озодликка буларни гапириб берди.\n- Электр ва сув тақчиллиги муаммоларидан роса қийналаяпмиз. Етти нафар фарзандим бор. Уларни чўмилтиришга, таом пиширишга ҳатто сув топа олмайман. Турмуш ўртоғим ишламайди, иш йўқ. Ўзим БМТ очиб берган корхонада тикувчиман. Лекин олган маошим ҳеч нарсага етмайди, тўйиб овқатланмаймиз,- дейди ёш 50 ларга бориб қолган Роҳила исмли афғонистонлик аёл.\nАйрим афғонистонликлар оилаларининг тирикчилиги кичик тижорат ҳисобига ўтиб турганига шукр қилади.\n- Энди буни “тижорат”, дейиш ҳам қийин. Чунки биз дўкондор эмасмиз, фақат савдо қиламиз холос. Лекин ҳар ҳолда ишсизлик ва муҳтожликдан кўра яхшироқ. Кунига 30 сомонийгача (тахминан 6,5 АҚШ доллари-таҳр.) пул топамиз. Озроғи йўлкирага кетади, қолгани эса бир кунлик егуликка сарфланади,- дер экан Душанбе шаҳридаги тижорат марказларидан бирида савдо қилиб турган Абдуқодир, мактабни битирган фарзандларини хунар ёки тил ўргатиш курсларига топшириш учун умуман имконияти бўлмаётганини қўшимча қилди.\n1951 йилда қабул қилинган Қочқинлар тўғрисидаги конвенцияни 1993 йил ратификация қилган Тожикистон ўтган шу давр ичида афғонистонлик минглаб қочқинларга бошпана берди ва БМТнинг қочқинлар ишлари бўйича идораси кўмагида афғон қочқинлари Америка ва Канадага кўчирилди.\nБироқ айни пайтда, БМТнинг Душанбедаги ваколатхонаси масъули Парвина Мунавварованинг билдиришича, қочқинларнинг учинчи давлатга кетишлари учун квота ажратилмайди.\n- Идорамиз Тожикистондан бошпана сўраётган афғонистонликлар учун жуда кўплаб дастурларни амалга оширди. Тикувчилик, қўл ҳунарлари ва ширинликлар пишириш каби ўнлаб кичик корхоналарнинг очилиши шулар жумласидандир. Ундан ташқари камтаъминланган оилаларга молиявий ёрдамлар, ҳар мавсумда кийим-кечак тарқатилиб турилади. 2004 ва 2005 йиллари Тожикистондан бошпана топган афғонилар Канада ва Америкага ўтишлари учун катта миқдорда квота ажратилган эди. Айни пайтда эса бу мамлакатлар квота ажратмай қўйган,- деди БМТ масъули Мунавварова.\nБМТ вакиласининг айтишича, айни пайтда Тожикистонда 3000 нафар афғонистонлик қочқин яшамоқда.\nДушанбе шаҳрида афғонистонлик қочқинларнинг “Орёно” жамияти, ўз она-тилида ўқишлари учун барча имкониятларга эга бўлган “Сомон” мактаби ва Ваҳдат туманида ижтимоий марказ фаолият қилади.


Маърузада “Хусусий мулк ва хусусий тадбиркорликни янада ривожлантириш мақсадида бу соҳага тўлиқ эркинлик бериш, бу йўлда ғов бўлиб турган барча тўсиқ ва чекловларни бартараф этиш энг муҳим устувор вазифадир”, дея таъкидланганидан, айниқса, биз, тадбиркорларнинг ўз ишимизга бўлган қизиқишимиз янада ортиб, эртанги кунга бўлган ишончимиз тобора мустаҳкамланди.\nДарҳақиқат, юртимизда кичик бизнес ва хусусий тадбиркорликни ривожлантириш йўлида изчил ислоҳотлар амалга оширилмоқда. Натижада истиқлол йилларида у тўлиқ шаклланиб, иқтисодиётимиз тараққиёти, халқимиз турмуш фаровонлигини таъминлашда ҳал қилувчи етакчи кучга айланди. Кичик бизнеснинг республикамиз ялпи ички маҳсулотидаги улуши 2000 йилдан буён 31 фоиздан 56 фоизга, саноат маҳсулотлари ишлаб чиқаришда 12,9 фоиздан 31,1 фоизга ўсгани, иш билан банд бўлган аҳолининг 76,5 фоиздан зиёди мазкур соҳада меҳнат қилаётгани бунга асос бўла олади.\nКўрсатилаётган юксак эътибор ва ғамхўрлик, албатта, бизни ички бозорни импорт ўрнини босувчи сифатли маҳсулотлар билан тўлдиришга руҳлантирмоқда. Жумладан, корхонамизда автомобилсозлик учун зарур бўлган 6 турдаги аккумулятор моноблоклари ишлаб чиқариш ўзлаштирилди. Ўтган давр мобайнида 1 миллиард сўмликдан ортиқ модернизация ишлари амалга оширилиб, замонавий технологиялар жалб этилгани бу борада айни муддао бўлди.\n40 кишилик жамоамиз томонидан тайёрланаётган маҳсулотларимизга талаб тобора ошиб бораяпти. Ўтган йили буюртмачиларга 5 миллиард 522 миллион сўмликдан зиёд 366 минг 500 та аккумулятор моноблоки етказиб бердик.\nЖорий йилда иқтисодий кўрсаткичларни янада мустаҳкамлашга аҳд қилганмиз. Шу мақсадда банкнинг 400 миллион сўмлик кредити эвазига турли диаметрда полипропилен қувурлар ишлаб чиқаришга ихтисослаштирилган дастгоҳлар сотиб олдик. Яқин кунларда ушбу тармоқ ишга туширилса, яна 10 та иш ўрни очилиб, қўшимча даромад манбаи вужудга келади.\nМухтасар айтганда, давлатимиз томонидан тадбиркорлар учун яратилаётган кенг имкониятлар, қулай шарт-шароитлар бизни Ватанимиз тараққиётига муносиб улуш қўшиш, эл-юрт манфаати йўлида фидокорона меҳнат қилишга ундамоқда.\nУрганч шаҳридаги «Мини аккумулятор» масъулияти чекланган жамияти раҳбари.\nМазкур рукндаги бошқа мақолалар: « Светофор қуёш нури ёрдамида ишлайди\tЎқувчининг бизнес-режаси молиялаштирилди »


От кишнаган оқшом (қисса) 41-42-қисм – mulkdor.com\nОт кишнаган оқшом (қисса) 41-42-қисм\nJuly 10 2019, 03:07 АдабиётКитобларКутубхона\nОйнадан пастга қарадим. Паст ўзимизнинг Вахшиворсойга келбат бериб кетди. Қатор-қатор уйларни кўрдим. Майда-майда қораларни кўрдим. Ҳамидов муаллимга, шу бизнинг қўйлармикин, дегим келди. Тағин калламга шапатилашидан қўрқдим. Гапимни ичимга ютдим.\nМен қаерга бориб келдим? Одамлар буни биладими? Ана шуни одамларга билдиргим келди.\nҚаерга бордим, қаерда бўлдим, барини айтиб, мақтангим келди. Уйга бормадим. Катта кўчада оҳиста-оҳиста вазмин-вазмин қадамлар босиб юрдим. Одамларга қуюқ-қуюқ саломлар бердим.\nДуч келган одам билан қалин-қалин сўрашдим. Қозон-тобоғигача қолдирмай сўрадим.\nEл оғзига маҳтал бўлиб қарадим. Эл, кўринмай кетдингиз, Зиёдулла чавандоз, дея сўрамади!\nКўчани тағин бир айланиб келдим. Эл ақалли, камнамосиз, Зиёдулла кал, демади! Уч кун-а, уч кун қишлоқда бўлмадим! Яхшими-ёмонми, шу элнинг молини боқаяпман. Одамнинг қадриям шундай бўладими. Қадримга куйдим. Ай, қадрим-а, бечора қадрим-а!\nEлдан хафа бўлиб, уйга келдим. Чой ичиб, ёнбошладим. Ўнгимга ағдарилдим — бўлмади, чапимга ағдарилдим — тағин бўлмади! Тарс ёрилиб кетгудай бўлдим!\n— Яхшимисан, димоғинг чоғми? Ма, манави қандни невараларимга бўлиб бер, есин! Мозор босиб келган-да, табаррук!\n— Колхоз? Қандай колхоз? Сен ўзи, мени ким деб ўйлаяпсан? Мен унча-мунча жойларга бормайман! Борсам, фақат Москва шаҳри азимларга бораман, ҳа! Фақат Москва!!. Жуда паст кетсам, Душанбеларга шунчаки, йўл-йўлакай оёқ илиб ўтаман! Менга қара, кун қиём вақти- қиём вақти уйингнинг устидан бир самолёт учиб ўтдими? Қанотларида парраги-да бор?\n— Во уккағар, Гагарин бўл-ей!\n— Ким? Эб-ей, Гагарининг ким бўпти! Осмонга лип этиб учган-да, қайтиб тушган. Мен тўрт ош пиширимдан-да кўп учдим!\n— Эҳ-е-е! Ёрил-е, баччағар-е, ёрил-е!\n— Йўқ, ишим зарил. Шундай ўтаётиб, бир ҳол-аҳвол сўрашиб кетайин дедим…\nЧингиз айтматов:қиёмат 27-қисм\n* * * Ярим кеча челаклаб қуйган ёмгир аста тина бошлади. Яна аллақайларга жала бўлиб ёққани йўл олди. Сўнг алоҳа тинди, фақат онда-сонда кечиккан томчиларини ташларди. Субҳи ...\nАдабиётNovember 24 2018, 04:11\n* * * Жамна дарёсининг чап томонидан чиққан офтоб найза бўйи кўтарилганда ёв қўшинининг тиғиз сафлари аниқ кўрина бошлади. Охири уфққа бориб тақалган беҳисоб кўп қўшиннинг ...\nАдабиётMarch 10 2019, 07:03\nОт кишнаган оқшом (қисса) 65-қисм\n65 Самад чавандоз кўпкарининг олган-олганини— охирини олди. Қайтишимизда баримизни уйига айтди. Самад чавандоз уйи олдига келганимизда ўйланиб қолдим. Мендан бўлак ...\nАдабиётJuly 31 2019, 08:07


Тиббиёт 27.08.2019 200\nҚарши шаҳрида "Биз соғлом турмуш тарзини танлаймиз" шиори остида оммавий юриш тадбири ташкил этилди.\nВилоят соғлиқни сақлаш, ички ишлар бошқармалари, енгил атлетика федерацияси ҳамкорлигида ташкил этилган тадбирда Қарши шаҳридаги тиббиёт муассасалари ходимлари ҳамда шаҳар аҳолиси вакилларидан иборат жами 5 мингдан ортиқ киши қатнашди. Старт ихтисослаштирилган олимпия захиралари мактаб-интернати ёнидан бошланиб, иштирокчилар 5 километрлик масофани пиёда босиб ўтишди.\n- Биз - шифокорлар тоза ҳавода пиёда сайр қилиш ёки югуришнинг саломатлик учун фойдасини беморларимизга уқтиришдан чарчамаймиз, - дейди тадбир иштирокчиси, вилоят эндокринология диспансери бош врачи Бобур Тешаев. - Лекин амалиётдан кўринадики, тиббиёт ходимлари бу борада нафақат уқтириш ва тарғиб этиши, балки шахсий ибрат ҳам кўрсатиши муҳим экан. Техника тараққиёти замонида транспорт қулайликлари туфайли кўпчилигимиз биздан ҳеч қандай харажат ва оворагарчилик талаб этмайдиган мана шу оддийгина тадбир - пиёда юришга ҳафсала қилмай қўйганимиз жуда ташвишланарли ҳолдир. Бугун йўл-йўлакай мана шу хусусда аҳоли вакиллари билан самимий суҳбатлашдик, уларнинг саволларига батафсил жавоб қайтаришга ҳаракат қилдик.\nДарҳақиқат, пиёда юрган кишининг қон айланиши, асаб, овқат ҳазм қилиш, нафас олиш, таянч-ҳаракат тизимлари фаолияти яхшиланади, юрак-қон томир касалликларига чалиниш эҳтимоли кескин камаяди. Жаҳон соғлиқни сақлаш ташкилоти маълумотига кўра, дунё бўйича қайд этилаётган ўлим ҳолатининг ҳар тўртдан бирига айнан камҳаракатлик сабаб бўлмоқда. Сут бези, йўғон ичак саратони, қандли диабет, юрак ишемик касалликлари юзага келишининг 25-30 фоизига ҳам у сабаб.\nМамлакатимизда оммавий юриш сингари саломатлик тадбирлари эса Президентнинг 2018 йил 18 декабрдаги "Юқумли бўлмаган касалликларнинг профилактикаси, соғлом турмуш тарзини қўллаб-қувватлаш ва аҳолининг жисмоний фаоллиги даражасини ошириш чора-тадбирлари тўғрисида"ги қарори ижроси доирасида Соғлиқни сақлаш вазирлиги томонидан жорий йилнинг март ойидан ҳафтанинг шанба кунлари уюштириб келинаяпти.


Жамшид Қўчқоров — камбағаллик қандай қилиб икки баравар қисқартирилиши ҳақида – Газета.uz\nLotinchada На русском языке 26 май 2022, 12:29 Иқтисодиёт\nЎзбекистон 2026 йилгача камбағаллик даражасини икки баравар қисқартиришни режалаштирмоқда. Иқтисодий тараққиёт ва камбағалликни қисқартириш вазири, бош вазир ўринбосари Жамшид Қўчқоров 26 май куни Бухорода бўлиб ўтган Камбағалликни қисқартириш бўйича халқаро форумда буни қандай амалга ошириш режалаштирилаётганини айтиб берди, деб хабар берди «Газета.uz» мухбири.\nБош вазир ўринбосари 2020 йилда мамлакат тарихида биринчи марта камбағалликни қисқартириш масаласи иқтисодий ислоҳотларнинг асосий мақсадларидан бири сифатида белгиланганини эслатди.\nУнинг сўзларига кўра, қисқа вақт ичида «камбағалликни қисқартиришнинг институционал тизими яратилди ва фундаментал ёндашувларга асосланган самарали воситалар жорий этилди». Ягона ижтимоий реестр шакллантирилди, минимал истеъмол харажатлари жорий этилди, кам таъминланган оилаларнинг ҳар бир фарзандига манзилли ижтимоий ёрдам кўрсатилиб, касб-ҳунарга ўргатишнинг янги тизими жорий этилди, деди у.\nМинимал истеъмол харажатларининг жорий этилиши ижтимоий тўловлар ва нафақаларнинг энг кам даражасини қайта кўриб чиқиш имконини берди. 2021 йилда ногиронлар, шунингдек, боқувчисини йўқотган оилалар учун энг кам пенсия ва нафақалар миқдори 10 фоиздан 50 фоизгача оширилди, деди бош вазир ўринбосари.\nЖамшид Қўчқоров 2026 йилгача камбағалликни икки баравар қисқартириш, барқарор юқори ва инклюзив иқтисодий ўсишни таъминлаш Ўзбекистон тараққиёт стратегиясининг асосий мақсадларидан бири эканини таъкидлади. Бунинг учун қуйидагилар режалаштирилган:\nбарқарор иш ўринлари яратадиган хусусий секторни, шу жумладан кичик ва ўрта бизнесни ривожлантириш учун зарур шарт-шароитларни яратиш;\nинсон капиталини ривожлантириш ва меҳнат унумдорлигини ошириш. Ўзбекистонда сўнгги йилларда мактабгача таълим ва олий таълим муассасалари билан қамраб олинганлик даражаси деярли икки баробар ошди. 2026 йилда мактабгача таълим билан қамраб олишни 80%га (ҳозир — 69%), олий таълимни эса 50%га (28%) кенгайтириш режалаштирилган. 2026 йилга қадар 1 млн ишсиз (биринчи навбатда аёллар ва ёшлар) учун касб-ҳунар ўргатиш кўзда тутилган;\nэнергия нархларини эркинлаштириш ва самарасиз субсидияларни камайтириш орқали ижтимоий лойиҳаларга ажратиладиган давлат ресурслари ҳажмини ошириш. Кам таъминланган оилаларни ҳимоя қилишга алоҳида эътибор қаратиш;\nдавлат корхоналарини трансформация қилиш ва хусусийлаштиришни жадаллаштириш, рақобат ва ишбилармонлик муҳитини яхшилаш;\nқишлоқ хўжалигида ҳосилдорликни ошириш, биринчи навбатда, ер ислоҳотларини чуқурлаштириш;\nяшил ва рақамли иқтисодиётга ўтишни жадаллаштиришга қаратилган ислоҳотларни давом эттириш.\nИқтисодий тараққиёт вазирлиги раҳбари Жаҳон банкининг Ўзбекистон билан 2022−2026 йилларга мўлжалланган янги ҳамкорлик дастурини олқишлади. У учта стратегик мақсадга қаратилган: хусусий секторни ривожлантириш орқали сифатли инклюзив ишчи ўринларини яратиш; инсон капиталини ривожлантириш ва камбағалликни қисқартириш; яшил ривожланиш орқали аҳоли турмуш тарзини яхшилаш ва барқарор иқтисодий ривожланиш ошириш.\n«Қўйилган мақсадларга эришиш ва ислоҳотларни амалга ошириш нафақат молиявий ресурсларни балки институционал салоҳиятни оширишни, шу жумладан маҳаллий мутахассисларни тайёрлашни талаб этади», — деди у.\nЎзбекистонда бир ойда киши бошига минимал истеъмол харажатлари 498 минг (кунига 16,3 минг) сўмни ташкил этади. Ушбу кўрсаткич мамлакатдаги қамбағалликк чегарасини аниқлаш учун ишлатилади.


Қурайшликларнинг Расулуллоҳ соллаллоҳу алайҳи васаллам қироатларига қулоқ солишлари қиссаси. Абу Суфён, Абу Жаҳл ва Ахнасларнинг Расулуллоҳ соллаллоҳу алайҳи васалламни тинглашлари\n6 йил аввал 1009 siyrat.uz\nИбн Исҳоқ: менга Муҳаммад ибн Муслим ибн Шиҳоб аз-Зуҳрийнинг сўзлаб беришича, унга шундай ҳикоя қилиб беришган экан: Абу Суфён ибн Ҳарб, абу Жаҳл ибн Ҳишом ва бани Зуҳранинг иттифоқдоши Ахнас ибн Шарийқ ибн Амр ибн Ваҳб ас-Сақафийлар бир куни кечқурун Расулуллоҳ соллаллоҳу алайҳи васаллам уйларида кечаси намоз ўқиётганларида, у Зотни тинглаш учун (бир-бирларидан бехабар) йўлга чиқишди. Улардан ҳар бири тинглаш учун ўз ўрнини эгаллади. Улардан бирортаси бошқасининг жойини билмас эди. Улар кечани тинглаб ўтказишди, тонг отгач эса тарқалишди. Йўлда тасодифан учрашиб қолиб, бир-бирларини маломат қилиб: «Бошқа қайтиб келманглар! Агар сизларни қайсидир нодонларингиз кўриб қолса. кўнглида шубҳа пайдо бўлади», – дея қайтиб кетишди. Иккинчи кечаси бўлгач, ҳар бири ўз жойига қайтиб, яна кечани тинглаш билан ўтказиб, тонг отгач, тарқалишди. Йўлда яна учрашиб қолишгач, бир-бирларини аввалги сафардагидек маломат қилиб, қайтиб кетишди. Учинчи кечаси ҳам ҳар бири ўз жойини эгаллаб, тинглашди ва тонг отгач, тарқалишди. Йўлда яна учрашиб қолишгач, бир-бирларига: «То қайтиб келмасликка аҳдлашмагунимизча, бу ҳолда давом этаверамиз», – дейишди. Сўнг бир-бирларига ваъда бериб тарқалишди.\nАхнаснинг Абу Суфён олдига бориб эшитган нарсасининг маъносини сўраши


Тадбиркорлар йили: Умумий овқатланиш тармоғи – 2018 йилдаги ўзгаришлар ҳақида | Коммерсант.Уз\n23 октябрь, сешанба\nЖорий йилга боғлаган умидлари ҳақида республикадаги етакчи рестораторлар сўзлаб бердилар.\nАвтор: Малика Саатова 770 марта кўрилган 27.01.2018 Махсус лойиҳа\nЎзбекистонда 2018 йил “Фаол тадбиркорлик, инновацион ғоялар ва технологияларни қўллаб-қувватлаш йили” деб эълон қилинди. Бу умумий овқатланиш тармоғига ҳам тегишли эканлиги шубҳасиз.\nРесторатор, Chustiy Cuisine, Tez food, Oshxona.uz\nва Sal-Sal юксак ўзбек таомлари ресторани\nбренд-шефи ва ҳаммуассиси\n2018 йилда биз солиқ соҳасида катта ўзгаришларни кутмоқдамиз. Бошқа мамлакатлар билан солиштирсак, бизда умумий овқатланиш муассасаларига солиқ юқори эканлигини кўрамиз. Умумий тушумнинг 10 фоизи – бу жуда кўп. Бу ҳатто Россия ва Қозоғистондагидан ҳам бир неча баробар юқори. Ходимлар бўйича солиқлар ҳам юқори.\nАгар ресторан очсангиз ва 25 нафардан кўп одам ёлласангиз, солиқ фоизи сезиларли даражада ўсади. Баъзи ресторанлар, бир неча нуқталардан иборат тармоққа эга бўлсалар, ҳар бирини алоҳида фирма сифатида расмийлаштириш орқали солиқ фоизини бироз бўлса-да камайтиришга уринадилар. Ўзгаришлар айнан мана шу йўналишларда бўлишини, натижада ишимиз енгиллашишини кутамиз.\nРесторатор, Ресторан бизнеси академияси раҳбари,\nЎзбекистон Савдо-саноат палатаси Ресторан\nва меҳмонхона бизнесини ривожлантириш қўмитаси раиси\nМен бизнес ва давлат ўртасидаги мулоқот ахийри ўз самарасини беришидан умиддаман, аниқроғи, бунга ишонаман. Давлат идораларини бизни эшитибгина қолмай, тушунишларини ҳам хоҳлардим. Тадбиркорлар узоқ вақт ўз муаммолари ҳақида очиқ айтишга чўчиб келдилар.\nШунингдек, амалий муҳитни яхшилаш бўйича аниқ чоралар ва таклифларни ишлаб чиқишда бизнеснинг ўзи фаол иштирок этса, самаралироқ ва тўғрироқ бўларди, деб ҳисоблайман. Бу ерда икки қўл иштирокисиз – давлат ва хусусий бизнес ҳамкорлигисиз қарс чиқмаслиги тамойилига амал қилиш керак. Шундай экан, Ўзбекистондаги HoReCa бозорида гулдурос қарсакларни кутиб қоламиз.\nCaravan Group ҳамсоҳиби\nАҳолининг харид қобилияти ўсишидан умидвормиз. Ўзбекистонда ҳозирда рўй бераётган барча ўзгаришлар, кадрлар алмашинуви – булар инқилобий аҳамиятга эга, улар ҳақда орзу ҳам қила олмасдик. Агар улар шу суръатда давом этса, яқин келажакда атрофимиздаги олам бутунлай ўзгача тус олади. Менда ҳозирги вазиятни қиёслаш учун имконият бор.\nБиринчи инқирозгача ресторан бизнеси қандай кўринишда бўлганлигини яхши эслайман – кўплаб муассасаларга кириш муаммо эди, меҳмонлар, жумладан чет элликлар жуда кўп бўларди. Ўшанда нафақат Ўзбекистонда , балки бутун Марказий Осиёда кўплаб хорижий компаниялар ва ваколатхоналар иш юритарди, улар айнан Тошкентда жойлашганди. Бизнес фаоллик юқори даражада эди.\nМенимча, эндиликда бизнес фаоллик янада жадал суръатда ўсади ва одамлар молиявий аҳволи яхшиланади. Мамлакат инвестициявий жозибадорлигини ошириш учун кўп ишлар қилинмоқда, улар албатта бизнесменлар, инвесторлар ва сайёҳларни жалб қилади. Бу ҳол биз, рестораторларни жуда қувонтиради. Мамлакатимизнинг кўплаб меҳмонлари учун Caravan Group ресторанларига ташриф буюриш саёҳатларининг муҳим банди эканлигини ҳис этиш ёқмай қолмайди. Компаниямиз меҳмонларимиз истакларини ўрганишга кўп куч ва вақт сарфлайди, шу сабабли биз мунтазам равишда янги таомлар ўйлаб топамиз, улар билан менюимизни бойитамиз. Билим ва тажрибамиз етарли аммо керакли маҳсулот ва масаллиқлар бўлмай қолади. Агар меҳмонлар ўз шаҳрида ва ўз дастурхонида кўришга ўрганиб қолган маҳсулотларга божлар пасайтирилса, вазият сезиларли ўзгаради.\nПишлоқлар, гўшт маҳсулотларининг айрим турлари, балиқ, денгиз маҳсулоти, шароблар, таомларнинг афзалликларини талаб даражасида етказиб бериш учун зарур бошқа масаллиқлар шулар жумласидан.\nБунга эътибор бериш муҳим, чунки биз – рестораторлар кўпинча ноқулай аҳволда қоламиз: пойтахтимиз меҳмонларига уларнинг ватанида 5 евро турадиган бир бутилка вино нега бизда $80 ва ундан юқори эканлигини тушунтириш қийин. Улар бунинг сабаби бизнинг пул ишлаб қолиш истагимизда эмас, балки турли акцизлар, божхона ставкалари ва шу кабилар нархга таъсир кўрсатганлигига ҳар доим ҳам ишонавермайдилар.\nБундан ташқари, яна бир муҳим масала мавжуд – ресторан бизнесида ишлаётган мутахассислар маълумоти. Ўрта махсус касб-ҳунар коллежлари битирувчиларининг билим савияси пастлиги билан кўп тўқнаш келамиз. Олий таълим муассасалари ҳам бизнинг йўналишимиз бўйича саноқли, улардаги таълим услублари эскирган ва замонавий тенденциялар ҳамда бозор талабларига жавоб бермайди. Ресторан индустриясида етакчилик қилувчи мамлакатларда ошхонага оддий ошпаз ёрдамчиси бўлиб ишга кириш учун ёшлар орасида машҳур махсус ўқув муассасаларида камида уч йил ўқиш керак бўлади. Бу муассасалар битирувчилари орасидан голливуд юлдузлари каби таниқли кўплаб ошпазлар чиққан. Бизда эса, бош ошпазлар ҳам СанПиН – умумий овқатланиш муассасаларида ишлаш қоидалари ва стандартларини белгиловчи асосий ҳужжат талабларини билмасликлари мумкин. Таълим масаласи билан жадал ва жиддий шуғулланиш керак. Акс ҳолда шоҳона зал ва антисанитар аҳволдаги хароб ошхона уйғунлигидан қутулиб бўлмайди.\nУнутмаслигимиз керак: одамлар, албатта, умумий овқатланиш масканларида мусиқа тинглаб, роҳатланиб ҳордиқ чиқаришни истайдилар. Аммо, энг асосийси, ўз саломатлигига зарар келтирмаган ҳолда мазали овқатланиш учун келадилар. Ресторан бизнеси илғорларидан прогрессив тажрибани ўзлаштириш жуда муҳим. Қувонарлиси шуки, мамлакатимизда бу жараён амалга ошмоқда. Туркия, Италия, Франция, Исроил ва Германиядан келган ошпазлар шаҳримиз ресторанларида ўз билимлари ва тажрибалари билан ўртоқлашмоқдалар. Афсуски, сервис мутахассисларигача ҳали етиб борилгани йўқ. Яқин келажакда бу индустрия вакиллари ҳам мамлакатимизга келадилар ва ўз билимлари билан ўртоқлашадилар, деб умид қиламан. Бу ресторан бизнеси ва умуман жамият ривожи учун ниҳоятда аҳмиятли.\nШу билан бирга, кўп нарса ўз қўлимизда эканлигини ва енг шимариб, янада фаолроқ бўлишимиз ҳамда замон билан ҳамнафас қадам ташлашимиз лозимлигини яхши англаймиз. Истагимиз ҳам шу. Бир йил ичида кўрганимиз ўзгаришлар ўн йилда ҳам рўй бермаганди! Бу барча янги имкониятлар бизда ушбу оламшумул жараён иштирокчилари бўлиш истагини уйғотмоқда.\nSmart Group Restaraunt,\nБу йилдан умидимиз жуда катта ва фақат сўқиргина рўй бераётган ижобий ўзгаришларни пайқамаслиги мумкин. Инвесторлар кела бошлади, анча олдин юртни тарк этган ватандошларимиз қайтмоқдалар, сайёҳлар оқими жонланиб қолди. Ресторан бозори ҳам бунга дарҳол муносабат билдирмоқда. Жаҳон даражасидаги кўплаб янги ретсоранлар очилмоқда. Яқин ярим йил ичида биз ҳам тўртта йирик ресторан очишни режалаштирдик. Уларнинг ҳар бири катта воқеа бўлади.\nМуаммоларга келсак, улар, ҳақиқатан, кундан-кунга камайиб бормоқда: кичик корхоналар учун ходимлар максимал сони оширилди, банкдан харидлар учун нақд пул берилиши масаласи ҳал бўлди, конвертация очилди ва бунинг натижасида бозорда олдин олиш қийин бўлган маҳсулотлар пайдо бўлди. Ҳозирда ресторанлар иш вақтини 24 соатгача узайтиришни режалаштирмоқдалар, бу бизни қувонтирмай қолмайди. Кўп сонли чет эллик меҳмонларимизга кеча энг қизиган пайтда зални бўшатишни сўраётганимиз сабабини узоқ тушунтиришга тўғри келарди.\nМавжуд муаммолар ичида ҳозирда энг долзарби, ўйлашимча, меҳнат бозорида малакали ходимлар йўқлигидир. Касб-ҳунар коллежлари, афсуски, билимли ходимлар етиштириб бермаяпти, уларни нолдан бошлаб ўргатишга тўғри келмоқда.\nЯна бир муаммо – айланмадан 10 фоиз солиқ – бу ривожланаётган тармоқ учун кўплик қилади ва агар бизнес очиқ бўлишини истасак, фоизни камайтириш керак, деб ўйлайман. Умуман олган, ҳукмуатимиз юритаётган ҳозирги сиёсат бизларга оптимизм бахш этади ва биз келажакка астойдил ишонамиз.\nKommersant.uzнинг “Тадбиркорлар йили: бизес нимани кутмоқда?” номли махсус лойиҳасини ўқимоқдасиз. Лойиҳанинг бошқа мақолалари билан бу ерда ва мана бу ерда танишишингиз мумкин.\nКейс: Ўзбекистон бозорида янги маҳсулотни қандай жорий этиш керак?. 737 1 06.06.2018\nКомпанияни инвестицияларга тайёрлашдаги 10 та ўта муҳим қадам. 683 22.05.2018\nЎзбекистонда франчайзинг билан шуғулланиш қанчалик даромадли?. 962 18.04.2018\nАмалий маслаҳат: компания фойдасини ортиқча харажатларсиз 50 фоизга ошириш йўли. 885 12.04.2018\nМинтақа шарҳи: Наманган вилояти нимаси билан жозибали?. 1042 22.03.2018\nКейс: бир сўм тикмай, муваффақиятли компанияни қандай ташкил этса бўлади?. 1736 3 14.03.2018


Илк марта: Назарбоев набирасининг ўлими ҳақида гапирди | Qalampir.uz\nИлк марта: Назарбоев набирасининг ўлими ҳақида гапирди\nОлам\t08 Январь 22:28 22728\nҚозоғистоннинг Биринчи Президенти Нурсултон Назарбоев набираси Ойсултоннинг вафоти ҳақида биринчи марта гапириб, унинг бу ҳаётдан эрта кетгани учун жуда афсусланганини айтди.\n“Менинг учта қизимдан ажойиб набираларим бор. Афсуски, бу йил менга жуда ўхшаш бўлган бир набирамиздан айрилдик. Унинг бизни жуда эрта ташлаб кетганидан афсусдаман. Биз уни ҳеч қаерга жўнатолмадик, лекин, бу имконсиз эди, у аллақачон бу нарсаниг “қули” эди, тўхтата олмади. Биз уни Москвада даволадик, Лондонда даволадик, у ташқарига чиқиб, [гиёҳвандликка] қайтгандай туюлди” дейди Назарбоев “Портретга чизгилар” ҳужжатли фильмида.\n2020 йил 16 августда Қозоғистон Сенатининг (парламентнинг юқори палатаси) собиқ раиси Дарига Назарбоева ўғли 29 ёшли Ойсултан вафот этганини эълон қилди. ОАВ маълумотларига кўра, у Лондонда вафот этган. Унинг ўлимига юрак хуружи сабаб бўлган.\nОйсултан – Қозоғистон Биринчи Президенти Нурсултон Назарбоевнинг тўнғич қизи Дариға Назарбоеванинг ўғли. Назарбоеванинг ўзи 2020 йил май ойининг бошигача Сенат спикери бўлиб ишлаган. Ойсултоннинг отаси Роҳат Алиев турли йилларда Республика давлат даромадлари вазирининг биринчи ўринбосари, Миллий хавфсизлик қўмитаси раисининг биринчи ўринбосари, Республиканинг Австриядаги элчиси бўлиб ишлаган, Нурбанкнинг асосий акциядорларидан бири бўлган. 2007 йилда унга “Нурбанк” нинг собиқ раиси Абилмазҳин Гилимов ва унинг ўринбосари Золдас Тимралиевни ўғирлашда айблов қўйилган. Рахат Алиев бир муддат Австрияда яшаган, у ерда сиёсий бошпана олган, кейин Қозоғистон Ҳукуматининг илтимосига биноан. ҳибсга олинган ва қамоқда бўлган. 2015 йилда у ўз камерасида ўлик ҳолда топилган.\nОйсултон Остона (собиқ Қозоғистон пойтахти) шаҳридаги Халқаро таълим коллежида, шунингдек, Австриядаги Америка халқаро мактаб-интернатида таҳсил олган. 2010 йилда у Сандхерстдаги Буюк Британиянинг Қироллик ҳарбий академиясини тугатган ва 2012 йилда Қозоғистон Мудофаа вазирлигининг Бош разведка бошқармасида ишлай бошлаган. У ерда бир йил хизмат қилган.\nОйсултон Назарбоев жорий йил бошидан бери ижтимоий тармоқлардаги кутилмаган постлари сабаб жамоатчилик диққат марказида пайдо бўлганди.\nШундай постлардан бирида у оила сирини ОАВга олиб чиққанди. Ойсултон Нурсултон Назарбоев бобоси эмас, отаси эканини айтган. Бошқасида эса ҳукуматдагиларни порахўрликда айблаган.\nБундан ташқари, у январь ойида ўз жонига қасд қилишга уринганди. Ойсултон гиёҳванд моддаларга муккасидан кетгани, шунинг учун шифохонада даволангани ҳақида хабарлар тарқалган.\n15 Июнь 21:44 36865\n16 Июнь 16:12 30980\n16 Июнь 01:05 25079\n16 Июнь 21:21 19076\n16 Июнь 22:32 18367


Ғози Олим Юнусов (1893-1938) | www.ziyouz.uz\nБош саҳифа Ўзбек зиёлилариҒози Олим Юнусов (1893-1938)\nҒози Олим Юнусов (Ғози Юнус, 1893 — Тошкент шаҳри — 1938.4.10) — тилшунос, фольклоршунос олим. Туркия университетида, Анқарадаги «ал-Азҳар» мадрасасида ўқиган (1912—14). 1918 йил июлда Туркистон ёшларини миллий ва илмий руҳда тарбиялаш мақсадида «Турк ўчоғи» ташкилотини тузган.\n1920—22 йилларда Маориф комиссарлиги қошидаги илмий кенгаш тил ва терминология шўъбасида ишлаган. Шу комиссарлик қошидаги Тил ва терминология қўмитасида илмий котиб, Самарқанд педакадемиясида ўзбек тили кафедраси профессори (1925—30), Тил ва адабиёт институтида илмий ходим (1934—37). Самарқанд, Тошкент, Сирдарё (Мирзачўл) вилоятларида бўлиб, халқ қўшиқлари, жумбоқлари, мақолларини, «Алпомиш» достонининг 2 қисмини (50 саҳифа), «Ҳийлакор кал», «Топқир кал», «Шум кал», «Тулки ва бедана», «Тулки ва тожик», «Кимлар ўғри», «Ўринсиз тилак», «Алданган қози», «Енгилган подшоҳ» каби ҳикоятларни тўплаган.\n«Ўзбек уруғларидан қатағонлар ва уларнинг тили» (1930), «Юридик терминлар луғати» (1926), «Ўзбек тили грамматикаси» (1936) илмий асарлар муаллифи. Ўзбек халқ эпоси — «Алпомиш» достонининг илк тадқиқотчиларидан бири. 20—30-йиллар матбуотда Ғози Юнус тахаллуси билан матбуот, тилшунослик, адабиёт, фольклоршуносликка оид долзарб мақолалар ёзган. 1937 йил 3 июлда ҳибсга олиниб, 1938 йил 4 октябрда отилган. 1989 йилда оқланган.\n← Аввалги Аввалги Отажон Ҳошим (1905-1938)


Бугун эрталаб Эроннинг Кирмон вилоятидаги Бам шаҳрида қаттиқ зилзила юз берди. Зилзила кучи Рихтер шкаласи бўйича 6.3 баллга тенг бўлди.\nВилоят ҳокими Муҳаммад Али Каримийнинг айтишича зилзиладан кўплаб кишилар ҳалок бўлган. 80 минг аҳоли истиқомат қиладиган мазкур шаҳар пойтахт Теҳрондан минг километр узоқликда жойлашган.\nЭрон телевидениеси хабарига кўра, Бам шаҳридаги уйларнинг 60 фоизи қулаб тушган.\n- Зилзиладан етган зарар ва талафотлар жуда катта. Ҳозир барча кучимиз харобалар остида қолган ашë ва жасадларни олиб чиқишга қаратилган. Қўл кучига заруратимиз катта, - дейди Кирмон вилояти ҳокими.\nЭрон телевидениеси хабарига кўра, зилзила оқибатида камида 4 минг киши ҳалок бўлган ва бошқа 30 минг нафар яраланган.\nБМТ, Россия, Германия, Греция, Италия ва Чехия Эронга инсонпарварлик ëрдамлари ҳамда қутқарувчиларни юборишларини маълум қилди.


Ўзбекистонда 212 нафар фуқарода COVID-19 аниқланган\n4 Dekabr 14:41 COVID-19\nCOVID-19 КОРОНАВИРУС области ССВ СТАТИСТИКА\nЎзбекистон Соғлиқни сақлаш вазирлиги мамлакатда коронавирус инфекцияси тарқалишига оид маълумотларни эълон қилди.\nДепартамент матбуот хизмати хабарига кўра, 3 декабр куни республикада бир суткада яна 212 кишида коронавирус аниқланган.\nХусусан, Тошкент шаҳрида 56 нафар, Қорақалпоғистонда 4 нафар, Андижон вилоятида 13 нафар, Бухоро вилоятида 17 нафар, Жиззах вилоятида 7 нафар, Қашқадарё вилоятида 2 нафар, Навоий вилоятида 2 нафар, Наманган вилоятида – 10 ва Самарқанд вилоятида – 25 шаҳрида коронавирус инфекциясига чалинган киши аниқланган.\nБундан ташқари, Сирдарё вилоятида 3 нафар, Фарғона вилоятида 11 нафар, Хоразм вилоятида 12 нафар ва Тошкент вилоятида 50 нафарда COVID-19 инфекцияси аниқланган.\nМамлакатда коронавирусдан соғайганларнинг умумий сони 190 704 нафар ёки касалланганларнинг 98% га етди.\nШунингдек, коронавирусдан учта янги ўлим қайд этилди. Ўлганларнинг умумий сони 1416 нафарга етди.\nЎзбекистонда коронавирус инфекциясини юқтирганлар сони ўсмоқда


Ўз тақдирингдан қочишнинг ҳеч иложи йўқ – барибир қочиб қутулолмайсан – Mulohaza.uz\nЎз тақдирингдан қочишнинг ҳеч иложи йўқ – барибир қочиб қутулолмайсан\nЁзувчи бадиий асар ёзар экан, ўз фикрларини ифодалашда бадиий тил ва бадиий тасвирларни қўллаш билан биргаликда, халқ мақоллари, мифлар, топишмоқлар ва ҳикматли сўзлардан ҳам фойдаланади. «Алкимёгар» асарида ҳам ёзувчи Пауло Коэло асар бадиийлигига алоҳида фусун ва мазмун бағишлаш мақсадида ҳикматли сўзларни кенг қўллаган.\nУшбу асарда Оскар Уайлднинг: «Одамзод доимо ҳаётдаги энг севган нарсасини барбод қилади», деган фикри бор. Ҳақиқатдан ҳам шундай. Баъзан мақсадимизга етишга бир қадам қолганда, орқага қайтиш ҳисси пайдо бўлади, гўёки мағлуб бўлгандек бир зумда чекинамиз. Бу эса иродасизлик, қатъиятсизлик белгисидир. Демак, ҳикматли сўзлар зимдан тарбиялаш ва дидактик юк ташиш хусусиятига ҳам эгадир. Бундан ташқари, асарда тақдир, дунёнинг ўткинчилиги, одам ва олам, қаҳр ва меҳр каби азалий тушунчаларнинг изоҳини ўзида мужассамлаштирган ҳикматли сўзларни ҳам учратишимиз мумкин:\n«Биз у ёки бу ҳақиқатни аввал бошда уни бутун қалбимиз билан рад қилганимиздан сўнг қабул қиламиз;\nЎз тақдирингдан қочишнинг ҳеч иложи йўқ – барибир қочиб қутулолмайсан;\nХудонинг қаҳри қаттиқ, аммо унинг марҳамати ҳам чек-чегарасиз…»\nҲикматли сўзларни асарда қўллашдан мақсад фақат китобхонга насиҳатлар беришгина бўлиб қолмасдан, асар қаҳрамонлари характерини очиш, бадиийлигини янада ошириш ҳамдир.\n«Алкимёгар» асарида шундай ҳикматли сўзлардан фойдаланиладики, улар асар қаҳрамонининг иложсиз қолган дамларида ҳаётга бўлган муҳаббатини ҳатто бир дам ҳам сустлаштирмаганлигини кўрсатади. Бунга мисол сифатида Малик Сиддиқнинг Сантьягога айтган гапларини олишимиз мумкин:«Агар сен бирор нарсани чин дилдан хоҳласанг, ниятинг амалга ошиши учун бутун олам мададкор бўлади».\nСантьяго оддий чўпон йигит бўлса-да, изланувчан, мақсади сари одимлашдан тўхтамайдиган инсон сифатида тасвирланади. Бу эса ёзувчи танлаган қаҳрамоннинг китобхонлар онгида ижобий сифатлар уйғотишига кўмаклашади. Зеро, француз ёзувчиси Дени Дидро айтганидек, одамлар ўқишдан тўхташи билан фикрлашдан ҳам тўхтайдилар.\nАсардаги Малик Сиддиқ тилидан «Борлиқ бир бутунликдир», деган ҳикматнинг маъноси асарнинг бошдан-оёқ мазмунини очишга хизмат қилади. Шунингдек, бу асарни ўқиётган ўқувчи ёзувчининг Шарқ адабиёти билан бевосита таниш эканлигини англаб олиши унчалик қийин эмас. Зимдан кузатадиган бўлсак, бу асар ёзилишига Жалолиддин Румийнинг «Маснавий» асари туртки бўлганлигини айтиш мумкин.\nАсарда «Нега руҳ беором? Нега инсон бу оламнинг сир-синоати ва номукаммаллигини билишга интилади? Бахт нима, муҳаббат нима, қачон келади? Кимдан нажот ва мужда кутиш лозим – тушларданми, фолу ромларданми, китобларданми, Худоданми?..» деган саволларга жавоб изланади ва бу саволларга атрофлича жавоб берилади.\n«Ёвузлик инсон оғзига кираётган нарсадан эмас, чиқаётган нарсадан туғилади;\nЎзганинг тақдирига аралашганлар ўз тақдиридан мосуво бўлади;\nОдамзод руҳининг қуввати нигоҳида бўлади».\nЮқорида келтирилган ҳикматли сўзларда ҳикмат инсонларнинг олам руҳига қўшилиши учун имконият эканлиги уқтирилади. Ёзувчи асарда ҳикматли сўзларни қўллаш орқали асар бадиийлигини бойитиш билан биргаликда асарнинг таълимий ва фалсафий қирраларини ҳам очиб беради.\nБу ҳақида Пауло Коэло шундай дейди: «Менинг баъзи асарларим китоб дўконларининг бадиий адабиётлар бўлимида, баъзилари фалсафа бўлимида туришини хоҳлардим, шу боис бу асаримга алоҳида фалсафий қарашларимни сингдиришга қарор қилдим…»\nТаржимон Азиз Саид айтганидек: «Алкимёгар»ни турли дин ва турфа миллат вакиллари севиб ўқияпти, у ҳақда китоблар ёзилаяпти. Бунга асосий сабаб ҳар бир китобхон ундан ўзини топаяпти».\n«Алкимёгар» асаридаги ҳикматли сўзлар асосан Малик Сиддиқ ва Алкимёгар тилидан айтилади. Ҳикматли сўзларда ҳам худди мақол ва маталлар сингари ифодада аниқлик, хулосада тугаллик ва албатта донишмандлик хусусиятлари акс этиб туради. Бу асар интиҳосида ҳам ҳикматли сўз орқали чуқур бир маъно акс эттирилади. «Ўлим аниқ бўлгандан кейин пулнинг сенга нима кераги бор? Мол-дунё ажални бир дақиқага ҳам тўхтатиб туролмайди».\nАсарда учрайдиган айрим ҳикматли сўзларни таҳлил қилиш жараёнида шуни билиш мумкинки, ҳаётдаги энг катта хазина – тириклигимиз…\nКитобдаги ҳикматли сўзлардангина дунёнинг сирли ва оддийлигини, инсоннинг ноёб бир мўъжиза эканлигини, тақдирнинг ҳақлиги ва муҳаббатнинг илоҳий бир қудратга эгалигини англайсиз.\nКўрилган : 240\nНомаълум учар жисмлар борми?


Бугун матбуот анжумани ўтказилди. “Ҳумо арена”нинг очилиш маросими эса 17:00да бошланади\n15 март, 2019, 13:00 416\nБугун ўзбек спорти мухлислари орзуқиб кутган кун етиб келди.\nГап шундаки, яна бир неча соатлардан сўнг пойтахтимиздаги “Афросиёб” ва “Бешёғоч” кўчалари туташган жойда “Ҳумо арена” муз саройининг очилиш маросими бўлиб ўтади. Бугун ушбу тарихий воқелик аввалидан расмий матбуот-анжумани бўлиб ўтди. Бу ҳақда МОҚ матбуот хизмати хабар берди.\n- Хоккей бизда аввалдан ривожланган. Бироқ сўнгги йиллар хоккей ва бошқа бир қатор қишки спорт турлари бироз эътиборимиздан чиқиб қолгандек эди. Қишки спорт турларидан халқаро майдондаги натижаларимиз мақтанарли бўлмаслигига сабаб шуғулланиш учун етарли шароит бўлмаган. Қолаверса, қиш ўлкамизда 2 ой давом этади. “Ҳумо арена” фойдаланишга топширилгач, йилнинг исталган вақтида қишки спорт турлари билан шуғулланиш учун шароит бўлади, – деди Жасур Матчанов.\nШунингдек, анжуманнинг иккинчи қисмида муз саройининг тантанали очилиш маросимига таклиф қилинган жаҳон спортнинг юлдузлари иштирок этишди. Улар орасида Александр Якушев, Виталий Прохоров каби хоккей юлдузлари, мус устида нафис учиш бўйича Олимпиада чемпиони Татьяна Навкадек фахрийларни мисол тариқасида келтириб ўтишимиз мумкин.\n- Ҳумо арена”нинг очилиши, аминманки, Ўзбекистонда хоккей ва қишки спорт турлари тараққиётини янги босқичга олиб чиқади. Бундай замонавий спорт иншоотида шуғулланадиган ҳар қандай ёшлар келажакда етук спортчи бўлиб етишишига ишонаман. Чунки у ердаги шароитларни ҳар ерда ҳам учратавермаймиз, – деди Александр Якушев.


2017 ЙИЛ-ПАХТА ЙИҒИМ-ТЕРИМИ МАВСУМИ БОШЛАНИШИ МУНОСАБАТИ БИЛАН ТУМАН ФЕРМЕРЛАР КЕНГАШИ ҲАМДА ТУМАН “НУРОНИЙ” ЖАМҒАРМАСИНИНГ ТУМАНИМИЗ АҲОЛИСИГА ЙЎЛЛАГАН МУРОЖААТИ » Навбахор тумани хокимлиги\nYangiliklar Муаллиф:\tinfo - сен 14, 2017\n2017 ЙИЛ-ПАХТА ЙИҒИМ-ТЕРИМИ МАВСУМИ БОШЛАНИШИ МУНОСАБАТИ БИЛАН ТУМАН ФЕРМЕРЛАР КЕНГАШИ ҲАМДА ТУМАН “НУРОНИЙ” ЖАМҒАРМАСИНИНГ ТУМАНИМИЗ АҲОЛИСИГА ЙЎЛЛАГАН МУРОЖААТИ\nҲурматли фаоллар ва фермер хўжаликлари раҳбарлари!\nХабарингиз бор, Муҳтарам Президентимиз Шавкат Миромонович ташаббуслари билан барча соҳаларда бўлгани сингари қишлоқ хўжалиги соҳасини ислоҳ қилишга ҳам алоҳида эътибор қаратилмоқда. Шу сабабли қишлоқ жойларда мулкдорлар сафи кенгайиб, уларнинг ерга бўлган муносабати тубдан ўзгармоқда. Йил-ўн икки ой қилинган меҳнатлар самараси ўларок, эришилаётган соф даромад эвазига фермерларимизнинг ҳаёти кун сайин фаровонлашиб бормоқда. Уларнинг моддий техника базаси янада мустаҳкамланиб, янги иш ўринлари яратилишига ҳам имкониятлари кенгаймоқда. Биргина Навбаҳор тумани мисолида гапирадиган бўлсак, бугунги кунда пахта-ғалла етиштириш бўйича 272 та фермер хўжаликлари фаолият олиб бораётган бўлса, уларнинг асосий қисми давлат олдидаги шартномавий режани ортиғи билан уддалаб келаётир.\nЖумладан, жорий йил ҳосили учун навбаҳорлик бободеҳқонларимиз томонидан 8682 гектар ер майдонига ғалла уруғи қадалиб, 19248.8 тонна мўл ҳосил етиштирилди. Шунингдек, кумуш тола ижодкорлари томонидан 4029 қути ипак қурти парваришланиб, ўртача ҳар бир қутидан 50-60 килограммдан ҳосилдорлик олинишига эришилди.\nЖорий йил эрта баҳордан эса, мавжуд 272 та фермер хўжаликлари томонидан жами бўлиб, 7963.0 гектар ер майдонига ғўза уруғи қадалиб, айни чоғда 22664 тонна оқ-олтин хирмонини бунёд этишга астойдил бел боғлаганмиз. Шу кунларда меҳнат отрядлари шакллантирилиб, ҳашарчиларнинг пахта йиғим-терими мавсумида фаол иштирок этишлари учун барча қулайликлар яратилди. Маълумот учун шуни алоҳида таъкидлаш керакки, етиштирилган пахтанинг 1 килограмм вазни учун биринчи теримда 420 сўм, иккинчи теримда эса 500 сўмдан берилиши белгиланган бўлиб, бу ўз навбатида, теримчиларда чуқур қизиқиш уйғотмоқда. Биз масъуллар ушбу мавсумда асосан фуқароларимиз, хусусан, уюшмаган аҳолини ўз атрофимизда бирлаштириб, миллий бойлигимиз ҳисобланган оқ-олтин хирмонини ёғингарчилик кунларга қолдирмаган ҳолда, нес-нобуд қилмасдан йиғиб-териб олишни мақсад қилганмиз.\nШу фурсатдан фойдаланиб навбаҳорлик барча юртдошларимизга шундай мурожаат қилмоқчимиз.\nЯхши биласиз, бугунги кунда Ўзбекистон Республикаси дунёда энг тез ривожланаётган бешта давлатлардан бири сифатида тобора жаҳонга юз тутмоқда. Шубҳасиз, ватанимизнинг кундан-кунга чирой очиб, гуллаб-яшнаши ва тараққиётида Сиз, азиз меҳнаткаш халқимизнинг ҳалол меҳнатингиз ва хизматларингиз беқиёсдир. Шундай экан, бир ой вақт давом этадиган пахта йиғим-терим даврини уюшқоқлик билан ташкил этиб, барчамиз бир тану бир жон бўлиб, давлатга топширадиган шартномавий режани ўз вақтида ёруғ юз билан адо этсак, ўйлаймизки халқимиз фаровонлиги йўлида олиб бораётган барча эзгу ва хайрли ишларимиз баракали бўлади. Зеро, муҳтарам Юртбошимиз таъбирлари билан айтганда, халқимиз бой бўлса, давлатимиз ҳам бой бўлади.\nБиз мурожаатимиз сўнггида терим иштирокчиларига букилмас ирода, куч-ғайрат, соғлик-омонлик ва оилавий фаровонлик тилаб қоламиз!


Жавоҳирда илик кўчириш амалиёти зудлик билан ўтказилиши керак | Azon.uz - Ахборот-таҳлилий портал\nЖавоҳирда илик кўчириш амалиёти зудлик билан ўтказилиши керак\n1895 17:30 09.03.2019\nШу кунларда “Вақф“ хайрия жамоат фондига Тошкент шаҳар Учтепа туманида истиқомат қилувчи Норменгли Пардаев мурожаат қилди.\nУнинг фарзанди 2005 йилда туғилган Жавоҳир оқ қон билан хасталанган ва 2017 йилдан бери кимё муолажаси олади. Касаллик қайталангани сабабли шифокорлар болада илик кўчириш амалиётини ўтказишни тавсия қилишган. Ушбу муолажа Туркия ёки Россияда амалга оширилгани сабабли 10 минг АҚШ доллари миқдоридаги маблағ талаб қилинади.\n“Вақф“ хайрия жамоат фонди мусулмон биродарларимиз, ака-ука ҳамда опа-сингилларимизни Жавоҳирнинг тақдирига бефарқ бўлмасликка ва унинг муолажаси учун зарур бўлган маблағни тўплашда кўмак кўрсатишларига чақиради.\nАллоҳ таоло ризолиги учун қўлимиздан келганча эҳсон қилайлик, болакайнинг яшаб қолишига имконият бор. Инша Аллоҳ, тиббиёт ходимлари воситачилигида Аллоҳ азза ва жалла шифо берувчидир.\nАллоҳ таоло ўзининг Қуръони каримида шундай дейди: “Аллоҳ йўлида (бойликларингиздан) сарфлангиз ва ўз қўлларингиз (бахиллигингиз) билан ўзларингизни ҳалокатга ташламангиз! (Барча ишларни) чиройли қилингиз. Албатта, Аллоҳ чиройли (иш) қилувчиларни яхши кўради“ (Бақара сураси, 195-оят).\nХайрия қилиш учун ушбу ҳавола орқали ўтинг:\n1848 03:30 12.05.2020\nПрофессор ўз маошидан талабаларга беради\n628 00:00 30.04.2020\n"Ливерпул" ҳужумчиси Муҳаммад Салоҳнинг саховати\n1803 10:30 20.04.2020\nШифокорларга бепул овқат етказилмоқда\n1013 12:00 20.03.2020\nМуҳтожга ёрдам беришни эртага қолдирманг!\n917 17:40 12.02.2020\n“Баракали совутгич” ҳақида эшитдингизми?\n1554 18:20 30.01.2020


Одил Аҳмедов ЎзМУда ўз футбол академиясини очди - Darakchi\nСПОРТ 23.12.2020, 09:12\nЎзбекистон Миллий университети ташаббуси билан эндиликда футбол мухлислари тилида «Ўзбек Марадонаси» номини олган Ўзбекистон Республикасида хизмат кўрсатган спортчи, футбол бўйича Ўзбекистон миллий терма жамоаси сардори Одил Aҳмедовнинг футбол академияси ўз фаолиятини бошлайди. Бу ҳақда Жисмоний тарбия ва спорт вазирлиги хабар берди.\nЎзбекистон Миллий университетига Ўзбекистон Республикаси Вазирлар Махкамасининг Таълим, соғлиқни сақлаш, маданият, ёшлар, маънавият ва жамоат ташкилотлари, маҳалла ва оилани қўллаб-қувватлаш масалалари котибиятининг мудири Баҳодиржон Онорбоев, Жисмоний тарбия ва спорт вазирининг биринчи ўринбосари Равшан Эрматов, Олий ва ўрта махсус таълим вазирининг ўринбосари Юсуф Aбсоатов, футбол бўйича Ўзбекистон миллий терма жамоаси сардори Одил Aҳмедов, Ўзбекистон миллий терма жамоаси аъзоси Aзизбек Ҳайдаровлар ташриф буюришди.\nAнглашув меморандуми олдидан сўзга чиққан спортчи:\n«Мен учун академияни сифатли ривожлантириш жуда муҳим. Келажакда Ўзбекистон терма жамоаси жаҳон чемпионатига чиқишини ва унинг таркибида университетимиз тарбияланувчилари бўлишини истайман. Бу ҳар қандай пулдан ҳам қиммат туради. Aсосийси, биз қобилиятли ўйинчиларга диққатни қаратмоқчимиз. Биласизми, ёш футболчилар учун асосийси – бу бор куч-ғайратини аямайдиган устоз. Aфсуски, ҳозир бундай устозлар кам. Бугунги кунда кўплаб тренерлар болаларга тўп бериб қўйиб, шу билан пул ишламоқда. Шунинг учун ҳам биз академияга тажрибали чет эллик мутахассисларни таклиф қилмоқчимиз. Чет эллик мутахассислар ўз тажрибаларини ёшлар билан баҳам кўришади. Бундан ташқари, бизнинг ҳам ёш мутахассисларимиз бошқа мамлакатларга бориб тажриба орттиришлари мумкин. Менимча, шундай йўл билан керакли натижага эришиш мумкин, — дейди Одил Aҳмедов.\nЭслатиб ўтамиз, икки йил олдин Aҳмедов ўзи туғилиб ўсган Наманганда футбол академияси очган эди.


Тўғри овқатланишни биламизми? Мавзу юзасидаги энг муҳим саволларга мутахассиснинг жавоблари (видео)\nТўғри овқатланишни биламизми? Мавзу юзасидаги энг...\n27.02.2018 22:40 0 2225\nҲаёт ва меҳнат тарзимизнинг фаоллиги, саломатлигимиз кўп жиҳатдан қандай овқатланаётганимизга боғлиқ. Ўзимизни лоҳас ҳис қилсак, бошимиз тинимсиз оғриса, ошқозонимиз тез-тез безовта бўлса, озиб ёки семириб кета бошласак, бу овқатланиш тартибимизни ўзгартиришимиз кераклигини англатувчи қўнғироқдир.\nОвқатланиш — бу дуч келганини паққос тушириш дегани эмас. Унинг ҳам ўз или, тартиби бор. Масалан, айни пайтда кўпчилик кунига уч марта овқатланиш керак деб ҳисоблайди. Аммо мутахассисларнинг айтишича, одамларнинг неча марта овқатланиши, овқатнинг калориялилиги улар бажарадиган меҳнатнинг оғир-енгиллигига, яъни энергиянинг қай даражада сарф бўлишига мувофиқ келиши керак. Оғир жисмоний иш билан банд бўлган кишиларга нонуштага суткалик овқат калориялилигининг 25-30 фоизи, тушки овқатга 45-50 фоиз ва кечки овқатга тахминан 25 фоизи ажратилади. Ақлий ва жисмоний меҳнат билан банд бўлган кишилар учун ҳам суткалик овқат рационининг калориялилиги шундай принципда тақсимланади.\nКунлик овқатланиш қуввати, одамнинг кунлик сарфлайдиган энергисига мос келиши соғлом овқатланишнинг муҳим жиҳати ҳисобланади. Биз кўп холларда сарф қилинадиган энергияга қараганда, овқат орқали кўпроқ энергия қабул қиламиз. Таркибида ёғ, қанд миқдори кўп бўлган, ўта калорияли озиқ-овқат маҳсулотларинг кўпроқ истеъмол қиламиз. Ҳаёт тарзимиздаги бу нуқсонлар семизлик, диабет, қон босимининг кўтарилиши, атереосклероз, инсульт, инфаркт ва шу каби бир қанча юрак-қон томир касалликларнинг келиб чиқишига сабаб бўлади.\nСоғлиқни сақлаш вазирлиги матбуот хизмати билан ҳамкорликда амалга ошираётган лойиҳамизнинг навбатдаги мавзуси айнан соғлом овқатланиш масаласига бағишланади. Тиббиёт фанлари доктори, Тошкент тиббиёт академияси болалар, ўсмирлар ва овқатланиш гигиенаси кафедраси профессори Гули Шайхова бу борада ўқувчиларимиздан тушган саволларга батафсил жавоб беради.\nсоғлом овқатланиш тўғри овқатланиш\nЖамият 14/11, 18:03\nМаслаҳат 30/08, 13:05\nЁнғоқни кўп еса нима бўлади? Шифокордан маслаҳат\nЖамият 29/08, 20:22\nКолбаса маҳсулотларининг болаларга хавфи нимада?


26.02.20 11:01\tmsk\nЎзбекистон экология ва атроф муҳитни ҳимоя қилиш давлат қўмитаси зарарли чиқиндилар сабаб Андижон вилоятининг Асака туманида жойлашган SING LIDA цемент заводи ишини тўхтатди. Бу ҳақда қўмитанинг матбуот хизмати хабар беради.\nДавлат қўмитаси томонидан 12-21 февраль кунлари цемент заводида ўтказилган текширувлардан сўнг шундай қарор қабул қилинган. Текширув пайтида клинкер тайёрлаш печида туйнук топилган ва у орқали атрофга ифлослантирувчи моддалар тарқалган. Шунингдек, лаборатория таҳлиллари икки манбадаги чанг тозалаш ускуналарининг самарадорлиги паст эканини аниқлаган.\nЧанг ушлаб қолиш ускуналарининг самарадорлиги биринчи манбада – 53,1%, иккинчисида – 60,7% бўлган.\nЭкология ва атроф муҳитни ҳимоя қилиш давлат қўмитаси корхонанинг «Табиатни муҳофаза қилиш тўғрисида» ва «Атмосфера ҳавосини муҳофаза қилиш тўғрисида»ги қонунлар талабини бузаётгани туфайли клинкер тайёрлаш печи ва цемент тайёрлаш тегирмони фаолиятини вақтинча тўхтатган.\nЎзбекистоннинг 25 та шаҳар ва аҳоли пунктларида Гидрометеорология хизмати марказига қарашли 63 та станицонар постда ҳавонинг тозалик даражаси кузатилиб борилади. Улар ҳаводаги ўн икки хил газ қоришмаси ва тўрт хил оғир металл миқдорини таҳлил қилиб борадилар. 2019 йил давомида республика ҳудудида ҳавонинг заҳарланиш индекси нормада бўлган. Ҳаво заҳарланишининг паст кўрсатгичи Тошкентда (3,42) ва Фарғонада қайд этилган. 2020 йил январида вазият ўзгармаган, фақат Олмалиқда индекснинг юқорилагани – 6,95 кузатилган.\nSING LIDA — ўзбек-хитой қўшма корхонаси бўлиб, унинг қурилишига хитойликлар $6 млн сармоя киритган. Корхона йилига 100 минг тонна цемент ишлаб чиқариш қувватига эга. 2013 йили корхонанинг чанг ва газ фильтрлари билан жиҳозланган биринчи линияси ишга туширилган. Корхонанинг иккинчи линияси 2015 йили юқоридаги фильтрлар ўрнатилгунга қадар ишга туширилган ва бу ҳолат маҳаллий аҳолининг норозилигига сабаб бўлган.